text:
πρέπει, στο μέτρο του δυνατού, να εκδίδονται με συναίνεση· αν δεν μπορεί να επιτευχθεί συναίνεση, τότε εκδίδονται από την πλειοψηφία των μελών της. Οι διαιτητές δεν διατυπώνουν μεμονωμένη γνώμη για ζητήματα επί των οποίων δεν υπάρχει ομοφωνία.
 6. Εάν προκύψει διαδικαστικό ζήτημα που δεν καλύπτεται από τις διατάξεις του τίτλου V (Πρόληψη και διευθέτηση των διαφορών) της συμφωνίας, η ειδική ομάδα διαιτησίας, κατόπιν διαβούλευσης με τα μέρη, μπορεί να ακολουθήσει κατάλληλη διαδικασία που να είναι συμβατή με τις εν λόγω διατάξεις και η οποία να διασφαλίζει ίση μεταχείριση των μερών.
 7. Εάν κρίνει αναγκαίο να τροποποιήσει οποιαδήποτε από τις διαδικαστικές προθεσμίες, εκτός από τις προθεσμίες που προβλέπονται στον τίτλο V της συμφωνίας (Πρόληψη και διευθέτηση των διαφορών) ή να διενεργήσει οποιαδήποτε άλλη διαδικαστική ή διοικητική προσαρμογή, η ειδική ομάδα διαιτησίας ενημερώνει γραπτώς τα μέρη σχετικά με τους λόγους για τους οποίους πραγματοποιήθηκε η τροποποίηση ή η προσαρμογή, καθώς και για την προθεσμία ή την προσαρμογή που απαιτείται. Η ειδική ομάδα διαιτησίας μπορεί να εγκρίνει τις τροποποιήσεις ή τις προσαρμογές κατόπιν διαβούλευσης με τα μέρη.
 8. Κάθε προθεσμία που καθορίζεται στον παρόντα κανονισμό διαδικασίας μπορεί να τροποποιηθεί με κοινή συναίνεση των μερών. Κατόπιν αίτησης ενός μέρους, η ειδική ομάδα διαιτησίας μπορεί να τροποποιεί τις προθεσμίες που εφαρμόζονται στο πλαίσιο της διαδικασίας.
 9. Κατόπιν κοινής αίτησης των μερών, η ειδική ομάδα διαιτησίας αναστέλλει τη διαδικασία ανά πάσα στιγμή για χρονικό διάστημα που συμφωνείται από τα μέρη και δεν υπερβαίνει τους δώδεκα συναπτούς μήνες.
 10. Σε περίπτωση αναστολής, οι σχετικές προθεσμίες παρατείνονται κατά το χρονικό διάστημα που αντιστοιχεί στο διάστημα αναστολής της διαδικασίας ενώπιον της ειδικής ομάδας διαιτησίας. Η ειδική ομάδα διαιτησίας συνεχίζει τη διαδικασία ανά πάσα στιγμή κατόπιν κοινής αίτησης των μερών ή στο τέλος του συμφωνηθέντος διαστήματος αναστολής, κατόπιν γραπτής αίτησης ενός εκ των μερών. Η αίτηση κοινοποιείται στον πρόεδρο της ειδικής ομάδας διαιτησίας, καθώς και στο άλλο μέρος, κατά περίπτωση. Εάν η διαδικασία ενώπιον της ειδικής ομάδας διαιτησίας έχει ανασταλεί για περισσότερους από δώδεκα συναπτούς μήνες, η εξουσία σύστασης της ειδικής ομάδας διαιτησίας παύει να ισχύει και η διαδικασία ενώπιον της ειδικής ομάδας διαιτησίας περατώνεται. Τα μέρη μπορούν ανά πάσα στιγμή να συμφωνήσουν την περάτωση της διαδικασίας ενώπιον της ειδικής ομάδας διαιτησίας. Τα μέρη κοινοποιούν από κοινού την εν λόγω συμφωνία στον πρόεδρο της ειδικής ομάδας διαιτησίας.
 11. Το πέρας των εργασιών της ειδικής ομάδας διαιτησίας δεν θίγει τα δικαιώματα των μερών στο πλαίσιο άλλης διαδικασίας για το ίδιο θέμα κατ’ εφαρμογή του τίτλου V (Πρόληψη και διευθέτηση των διαφορών) της συμφωνίας.
 Άρθρο 8
 Αντικατάσταση
 1. Εάν ένας διαιτητής δεν είναι σε θέση να συμμετάσχει στη διαδικασία, εάν αποσυρθεί ή εάν πρέπει να αντικατασταθεί, ο αντικαταστάτης του επιλέγεται σύμφωνα με το άρθρο 50 της συμφωνίας.
 2. Εάν ένα μέρος θεωρεί ότι ένας διαιτητής δεν συμμορφώνεται με τις απαιτήσεις του κώδικα δεοντολογίας των διαιτητών και, για τον λόγο αυτόν, πρέπει να αντικατασταθεί, ενημερώνει σχετικά το άλλο μέρος εντός δεκαπέντε ημερών από την ημερομηνία κατά την οποία έλαβε γνώση των περιστάσεων που τεκμηριώνουν την εικαζόμενη μη συμμόρφωση του διαιτητή με τον κώδικα


text:
δεοντολογίας των διαιτητών.
 3. Τα μέρη προβαίνουν σε μεταξύ τους διαβουλεύσεις εντός δεκαπέντε ημερών από την ημερομηνία της κοινοποίησης που αναφέρεται στην παράγραφο 2 του παρόντος άρθρου. Τα μέρη ενημερώνουν τον διαιτητή για την εικαζόμενη μη συμμόρφωσή του και μπορούν να του ζητήσουν να λάβει μέτρα για τη θεραπεία της. Επίσης, εάν συμφωνήσουν, μπορούν να παύσουν τον διαιτητή και να επιλέξουν νέο διαιτητή, σύμφωνα με τη διαδικασία του άρθρου 50 παράγραφος 2 της συμφωνίας και, ενδεχομένως, του άρθρου 50 παράγραφος 3 της συμφωνίας.
 4. Εάν τα μέρη δεν συμφωνήσουν ως προς την αναγκαιότητα αντικατάστασης ενός διαιτητή, άλλου από τον πρόεδρο, κάθε μέρος μπορεί να ζητήσει την παραπομπή του θέματος στον πρόεδρο της ειδικής ομάδας διαιτησίας, η απόφαση του οποίου δεν υπόκειται σε προσφυγή.
 5. Εάν, κατόπιν της ως άνω αίτησης, ο πρόεδρος καταλήξει στο συμπέρασμα ότι ένας διαιτητής δεν συμμορφώνεται με τις απαιτήσεις του κώδικα δεοντολογίας, επιλέγεται νέος διαιτητής σύμφωνα με το άρθρο 50 παράγραφος 3 της συμφωνίας.
 6. Όταν ένα μέρος θεωρεί ότι ο πρόεδρος της ειδικής ομάδας διαιτησίας δεν συμμορφώνεται με τις απαιτήσεις του κώδικα δεοντολογίας των διαιτητών, τα μέρη προβαίνουν σε μεταξύ τους διαβουλεύσεις και, εφόσον συμφωνήσουν, απομακρύνουν τον πρόεδρο από τα καθήκοντά του και επιλέγουν αντικαταστάτη σύμφωνα με τη διαδικασία που προβλέπεται στο άρθρο 50 της συμφωνίας.
 7. Εάν τα μέρη δεν συμφωνήσουν ως προς την αναγκαιότητα αντικατάστασης του προέδρου, κάθε μέρος μπορεί να ζητήσει την παραπομπή του εν λόγω ζητήματος σε ένα από τα πρόσωπα που περιλαμβάνονται στον κατάλογο των προσώπων που έχουν επιλεγεί ως δυνητικοί πρόεδροι της ειδικής ομάδας διαιτησίας, ο οποίος έχει καταρτιστεί βάσει του άρθρου 64 της συμφωνίας. Το όνομα του εν λόγω προσώπου επιλέγεται με κλήρωση από τον πρόεδρο της επιτροπής ΣΟΕΣ. Το πρόσωπο που επιλέγεται μ’ αυτόν τον τρόπο αποφασίζει κατά πόσον ο πρόεδρος συμμορφώνεται με τις απαιτήσεις του κώδικα δεοντολογίας των διαιτητών. Η απόφασή του δεν υπόκειται σε προσφυγή.
 8. Εάν αποφασιστεί ότι ο πρόεδρος δεν συμμορφώνεται με τις απαιτήσεις του κώδικα δεοντολογίας των διαιτητών, ο νέος πρόεδρος επιλέγεται σύμφωνα με το άρθρο 50 παράγραφος 3 της συμφωνίας.
 Άρθρο 9
 Συνεδριάσεις
 1. Βάσει του χρονοδιαγράμματος που καθορίζεται σύμφωνα με το άρθρο 5 παράγραφος 1, και έπειτα από διαβούλευση με τα μέρη και τους άλλους διαιτητές, ο πρόεδρος της ειδικής ομάδας διαιτησίας γνωστοποιεί στα μέρη την ημερομηνία, την ώρα και τον τόπο διεξαγωγής της συνεδρίασης. Το μέρος που είναι υπεύθυνο για την υλικοτεχνική διαχείριση της διαδικασίας δημοσιοποιεί τις πληροφορίες αυτές, με την επιφύλαξη του άρθρου 11.
 2. Εάν τα μέρη δεν συμφωνήσουν διαφορετικά, η συνεδρίαση πραγματοποιείται στις Βρυξέλλες εάν το καταγγέλλον μέρος είναι η Ακτή Ελεφαντοστού, και στο Αμπιτζάν εάν το καταγγέλλον μέρος είναι η Ευρωπαϊκή Ένωση.
 3. Η ειδική ομάδα διαιτησίας μπορεί να συγκαλεί συμπληρωματικές συνεδριάσεις, εάν συμφωνούν τα μέρη.
 4. Όλοι οι διαιτητές είναι παρόντες καθ’ όλη τη διάρκεια της συνεδρίασης.
 5. Στη συνεδρίαση, ανεξάρτητα από το αν η διαδικασία είναι δημόσια ή όχι, δύνανται να συμμετάσχουν τα εξής πρόσωπα:
 α)
 οι εκπρόσωποι των μερών·
 β)
 οι σύμβουλοι των μερών·
 γ)
 το διοικητικό προσωπικό, οι διερμηνείς, οι μεταφραστές

type: contracts

jurisdiction: EU


text:
και οι πρακτικογράφοι·
 δ)
 οι βοηθοί των διαιτητών·
 ε)
 οι εμπειρογνώμονες που επιλέγονται από την ειδική ομάδα διαιτησίας βάσει του άρθρου 60 της συμφωνίας.
 6. Το αργότερο πέντε ημέρες πριν από την ημερομηνία της συνεδρίασης, κάθε μέρος παραδίδει στην ειδική ομάδα διαιτησίας και στο άλλο μέρος κατάλογο με τα ονόματα, αφενός, των φυσικών προσώπων που θα αναπτύξουν επιχειρήματα ή παρατηρήσεις προφορικά κατά τη διάρκεια της συνεδρίασης εξ ονόματος του εν λόγω μέρους και, αφετέρου, των άλλων εκπροσώπων ή συμβούλων των μερών που θα παρίστανται στην ακρόαση.
 7. Η ειδική ομάδα διαιτησίας διευθύνει την ακροαματική διαδικασία με τέτοιο τρόπο ώστε το καταγγέλλον μέρος και το μέρος κατά του οποίου στρέφεται η καταγγελία να έχουν τον ίδιο χρόνο ομιλίας:
 Επιχειρηματολόγηση
 α)
 επιχειρηματολόγηση του καταγγέλλοντος μέρους· και
 β)
 επιχειρηματολόγηση του μέρους κατά του οποίου στρέφεται η καταγγελία·
 Αντεπιχειρηματολόγηση
 α)
 απάντηση του καταγγέλλοντος μέρους· και
 β)
 ανταπάντηση του μέρους κατά του οποίου στρέφεται η καταγγελία.
 8. Η ειδική ομάδα διαιτησίας μπορεί να υποβάλει ερωτήσεις σε οποιοδήποτε μέρος ανά πάσα στιγμή κατά τη συνεδρίαση.
 9. Η ειδική ομάδα διαιτησίας προβαίνει στις αναγκαίες ενέργειες για την τήρηση των πρακτικών της συνεδρίασης και για τη διαβίβασή τους στα μέρη εντός δεκαπέντε ημερών μετά τη συνεδρίαση. Τα μέρη μπορούν να υποβάλουν τις παρατηρήσεις τους σχετικά με τα πρακτικά, τις οποίες η ειδική ομάδα διαιτησίας μπορεί να λάβει υπόψη της εντός πέντε ημερών από τη διαβίβαση του εγγράφου.
 10. Εντός δέκα ημερών από την ημερομηνία της συνεδρίασης, κάθε μέρος μπορεί να υποβάλει στους διαιτητές και στο άλλο μέρος συμπληρωματικό γραπτό υπόμνημα για οποιοδήποτε ζήτημα τέθηκε κατά τη διάρκεια της συνεδρίασης.
 Άρθρο 10
 Γραπτές ερωτήσεις
 1. Η ειδική ομάδα διαιτησίας μπορεί, ανά πάσα στιγμή κατά τη διάρκεια της διαδικασίας, να απευθύνει γραπτές ερωτήσεις σε ένα μέρος ή και στα δύο μέρη. Κάθε μέρος λαμβάνει αντίγραφο των ερωτήσεων που υποβάλλονται από την ειδική ομάδα διαιτησίας.
 2. Κάθε μέρος διαβιβάζει επίσης στο άλλο μέρος αντίγραφο των γραπτών απαντήσεών του στις ερωτήσεις που υπέβαλε η ειδική ομάδα διαιτησίας. Κάθε μέρος έχει τη δυνατότητα να σχολιάσει γραπτώς την απάντηση του άλλου μέρους εντός πέντε ημερών από την ημερομηνία παραλαβής της.
 Άρθρο 11
 Διαφάνεια και εμπιστευτικότητα
 1. Κάθε μέρος και η ειδική ομάδα διαιτησίας μεριμνούν ώστε να διασφαλίζεται ο εμπιστευτικός χαρακτήρας όλων των πληροφοριών που υποβάλλονται στην ειδική ομάδα διαιτησίας από το άλλο μέρος και τις οποίες το εν λόγω μέρος έχει χαρακτηρίσει εμπιστευτικές. Το μέρος που υποβάλλει στην ειδική ομάδα διαιτησίας υπόμνημα το οποίο περιέχει εμπιστευτικές πληροφορίες παρέχει επίσης, εντός δεκαπέντε ημερών από την υποβολή του εν λόγω υπομνήματος, μη εμπιστευτική εκδοχή του υπομνήματος, η οποία μπορεί να δημοσιοποιηθεί.
 2. Ο παρών κανονισμός διαδικασίας δεν εμποδίζει ένα μέρος να δημοσιοποιήσει τις δικές του θέσεις, υπό την προϋπόθεση ότι, όταν αναφέρεται σε πληροφορίες που υποβλήθηκαν από το άλλο μέρος, δεν αποκαλύπτει πληροφορίες που έχουν χαρακτηριστεί εμπιστευτικές από το άλλο μέρος.
 3. Η ειδική ομάδα διαιτησίας συνεδριάζει κεκλεισμένων των θυρών, αν τα υπομνήματα και τα επιχειρήματα ενός μέρους περιέχουν εμπιστευτικές εμπορικές πληροφορίες. Τα μέρη σέβονται τον εμπιστευτικό χαρακτήρα των συνεδριάσεων της ειδικής ομάδας διαιτησίας, όταν αυτές


text:
πραγματοποιούνται κεκλεισμένων των θυρών.
 Άρθρο 12
 Μονομερείς επαφές
 1. Η ειδική ομάδα διαιτησίας δεν πραγματοποιεί συναντήσεις ή επαφές με ένα εκ των μερών αν δεν παρίσταται και το άλλο μέρος.
 2. Κανένας διαιτητής δεν συζητά πτυχές του αντικειμένου της διαδικασίας με ένα ή και τα δύο μέρη, αν απουσιάζουν οι άλλοι διαιτητές.
 Άρθρο 13
 Φιλικά υπομνήματα
 1. Μη κυβερνητικά πρόσωπα εγκατεστημένα στην επικράτεια ενός μέρους μπορούν να υποβάλουν φιλικά υπομνήματα στην ειδική ομάδα διαιτησίας σύμφωνα με τις παραγράφους 2 έως 5.
 2. Εάν τα μέρη δεν συμφωνήσουν διαφορετικά εντός πέντε ημερών από την ημερομηνία σύστασης της ειδικής ομάδας διαιτησίας, αυτή μπορεί να λάβει γραπτά υπομνήματα που δεν έχει ζητήσει, υπό την προϋπόθεση ότι υποβάλλονται εντός δέκα ημερών από την ημερομηνία σύστασης της ειδικής ομάδας διαιτησίας, ότι σχετίζονται άμεσα με το υπό εξέταση θέμα από την ειδική ομάδα διαιτησίας και ότι σε καμία περίπτωση τα εν λόγω υπομνήματα, συμπεριλαμβανομένων των παραρτημάτων τους, δεν υπερβαίνουν τις δεκαπέντε δακτυλογραφημένες σελίδες.
 3. Κάθε υπόμνημα περιλαμβάνει περιγραφή των φυσικών ή νομικών προσώπων που το υποβάλλουν, συμπεριλαμβανομένων της φύσης των δραστηριοτήτων τους και της πηγής χρηματοδότησής τους, και προσδιορίζει τη φύση των συμφερόντων που έχουν τα εν λόγω πρόσωπα στο πλαίσιο της διαδικασίας διαιτησίας. Τα υπομνήματα συντάσσονται στις γλώσσες που επιλέγουν τα μέρη, σύμφωνα με το άρθρο 16 παράγραφοι 1 και 2.
 4. Τα υπομνήματα κοινοποιούνται στα μέρη προκειμένου αυτά να διατυπώσουν τις παρατηρήσεις τους. Τα μέρη μπορούν να υποβάλουν τις παρατηρήσεις τους στην ειδική ομάδα διαιτησίας εντός δέκα ημερών από την κοινοποίηση των υπομνημάτων.
 5. Η ειδική ομάδα διαιτησίας παραθέτει στην απόφασή της όλα τα υπομνήματα που έχει λάβει και τα οποία συμμορφώνονται με τον παρόντα κανονισμό διαδικασίας. Η ειδική ομάδα διαιτησίας δεν υποχρεούται να εξετάσει στην απόφασή της τα επιχειρήματα που αναπτύσσονται στα εν λόγω υπομνήματα.
 Άρθρο 14
 Επείγουσες περιπτώσεις
 Στις επείγουσες περιπτώσεις για τις οποίες γίνεται λόγος στο άρθρο 52 παράγραφος 2 και στο άρθρο 55 παράγραφος 2 της συμφωνίας, η ειδική ομάδα διαιτησίας, έπειτα από διαβούλευση με τα μέρη, προσαρμόζει τις προθεσμίες που καθορίζονται στον παρόντα κανονισμό διαδικασίας κατά την κρίση της και κοινοποιεί τις προσαρμογές αυτές στα μέρη.
 Άρθρο 15
 Έξοδα
 1. Κάθε μέρος βαρύνεται με τα έξοδα συμμετοχής του στη διαδικασία διαιτησίας.
 2. Το μέρος κατά του οποίου στρέφεται η καταγγελία είναι υπεύθυνο για την υλικοτεχνική διαχείριση της διαδικασίας διαιτησίας, ιδίως για τη διοργάνωση των συνεδριάσεων, και βαρύνεται με όλα τα έξοδα που προκύπτουν από την υλικοτεχνική διαχείριση της συνεδρίασης. Ωστόσο, τα μέρη βαρύνονται από κοινού και εξίσου με τις άλλες διοικητικές δαπάνες της διαδικασίας διαιτησίας, καθώς και με τις αμοιβές και τις δαπάνες των διαιτητών και τις αμοιβές και τις δαπάνες των βοηθών τους.
 Άρθρο 16
 Γλώσσα εργασίας για τη διαδικασία, μετάφραση και διερμηνεία
 1. Κατά τις διαβουλεύσεις για τις οποίες γίνεται λόγος στο άρθρο 50 παράγραφος 2 της συμφωνίας, και το αργότερο κατά τη συνεδρίαση που αναφέρεται στο άρθρο 5 παράγραφος 1 του παρόντος κανονισμού διαδικασίας, τα μέρη καταβάλλουν προσπάθειες προκειμένου να χρησιμοποιούν κοινή γλώσσα εργασίας, η οποία να είναι επίσημη γλώσσα κοινή και στα δύο μέρη.
 2.


text:
Εάν τα μέρη δεν καταφέρουν να συμφωνήσουν σε κοινή γλώσσα εργασίας, κάθε μέρος αναλαμβάνει τη μετάφραση των γραπτών υπομνημάτων του προς τη γλώσσα που έχει επιλέξει το άλλο μέρος, εκτός εάν τα υπομνήματα έχουν συνταχθεί σε μία από τις γλώσσες εργασίας του ΠΟΕ. Το μέρος κατά του οποίου στρέφεται η καταγγελία αναλαμβάνει τη διερμηνεία των προφορικών παρατηρήσεων προς τις γλώσσες που έχουν επιλέξει τα μέρη.
 3. Οι εκθέσεις και οι αποφάσεις της ειδικής ομάδας διαιτησίας καταρτίζονται στη γλώσσα ή στις γλώσσες επιλογής των μερών. Εάν τα μέρη δεν συμφωνήσουν σε κοινή γλώσσα εργασίας, η ενδιάμεση έκθεση και η τελική έκθεση της ειδικής ομάδας διαιτησίας υποβάλλονται σε μία από τις γλώσσες εργασίας του ΠΟΕ.
 4. Όλα τα έξοδα που συνεπάγεται η μετάφραση της απόφασης της ειδικής ομάδας διαιτησίας προς τη γλώσσα ή τις γλώσσες που επιλέγουν τα μέρη καλύπτονται εξίσου από τα μέρη.
 5. Κάθε μέρος μπορεί να διατυπώσει τις παρατηρήσεις του σχετικά με την ακρίβεια της μετάφρασης οποιουδήποτε μεταφρασμένου εγγράφου έχει συνταχθεί σύμφωνα με τον παρόντα κανονισμό διαδικασίας.
 6. Κάθε μέρος βαρύνεται με το κόστος της μετάφρασης των γραπτών υπομνημάτων του. Τα μέρη επιβαρύνονται κατ' ισομοιρία με τις δαπάνες μετάφρασης της απόφασης της ειδικής ομάδας διαιτησίας.
 Άρθρο 17
 Υπολογισμός των προθεσμιών
 Όλες οι προθεσμίες που καθορίζονται στον τίτλο V (Πρόληψη και διευθέτηση των διαφορών) της συμφωνίας και στον παρόντα κανονισμό διαδικασίας, συμπεριλαμβανομένων των προθεσμιών που επιβάλλονται στις ειδικές ομάδες διαιτησίας για την κοινοποίηση των αποφάσεών τους, μπορούν να τροποποιούνται με αμοιβαία συμφωνία των μερών και υπολογίζονται σε ημέρες από την ημέρα που έπεται της πράξης ή του γεγονότος που σηματοδοτεί την αφετηρία τους, εκτός εάν ορίζεται διαφορετικά.
 Άρθρο 18
 Άλλες διαδικασίες
 Οι προθεσμίες που καθορίζονται στον παρόντα κανονισμό διαδικασίας προσαρμόζονται σύμφωνα με τις ειδικές προθεσμίες που προβλέπονται για την έκδοση απόφασης της ειδικής ομάδας διαιτησίας στο πλαίσιο των διαδικασιών δυνάμει των άρθρων 54 έως 57 της συμφωνίας.
 Παράρτημα των διαδικασιών διευθέτησης διαφορών
 ΚΩΔΙΚΑΣ ΔΕΟΝΤΟΛΟΓΙΑΣ ΤΩΝ ΔΙΑΙΤΗΤΩΝ
 Άρθρο 1
 Ορισμοί
 Για τους σκοπούς της εφαρμογής του παρόντος κώδικα δεοντολογίας, ισχύουν οι ακόλουθοι ορισμοί:
 —
 «διαιτητής»: μέλος ειδικής ομάδας διαιτησίας η οποία έχει συσταθεί βάσει του άρθρου 50 της συμφωνίας·
 —
 «βοηθός»: φυσικό πρόσωπο το οποίο, σύμφωνα με τους όρους της εντολής διαιτητή, διεξάγει έρευνα ή επικουρεί τον εν λόγω διαιτητή στην εκτέλεση των καθηκόντων του·
 —
 «υποψήφιος»: πρόσωπο το όνομα του οποίου περιλαμβάνεται στον κατάλογο διαιτητών που αναφέρεται στο άρθρο 64 της συμφωνίας και του οποίου η επιλογή ως διαιτητή προβλέπεται κατ’ εφαρμογή του άρθρου 50 της συμφωνίας·
 —
 «διαμεσολαβητής»: φυσικό πρόσωπο που διευθύνει διαδικασία διαμεσολάβησης σύμφωνα με το άρθρο 48 της συμφωνίας·
 —
 «προσωπικό»: σε σχέση με έναν διαιτητή, τα φυσικά πρόσωπα υπό τη διεύθυνση και τον έλεγχο του διαιτητή, εξαιρουμένων των βοηθών.
 Άρθρο 2
 Βασικές αρχές
 1. Για να διαφυλάσσεται η ακεραιότητα και η αμεροληψία του μηχανισμού διευθέτησης διαφορών, κάθε υποψήφιος και κάθε διαιτητής:
 α)
 ενημερώνεται σχετικά με τον παρόντα κώδικα δεοντολογίας·
 β)
 είναι ανεξάρτητος και αμερόληπτος·
 γ)
 αποφεύγει οποιαδήποτε άμεση ή έμμεση σύγκρουση συμφερόντων·
 δ)
 αποφεύγει οποιαδήποτε παρατυπία και οποιαδήποτε ενέργεια ικανή να δημιουργήσει την εντύπωση παρατυπίας ή


text:
παραβίασης της υποχρέωσης αμεροληψίας·
 ε)
 τηρεί αυστηρά τους κανόνες δεοντολογίας· και
 στ)
 δεν επηρεάζεται από ίδιο συμφέρον, έξωθεν πιέσεις, πολιτικές πεποιθήσεις, δημόσιες εκδηλώσεις διαμαρτυρίας, προσήλωση σε ένα μέρος ή από τον φόβο κριτικής.
 2. Ο διαιτητής δεν αναλαμβάνει, άμεσα ή έμμεσα, υποχρεώσεις ούτε δέχεται οφέλη που θα μπορούσαν με οποιονδήποτε τρόπο να επηρεάσουν, ή να φανεί ότι επηρεάζουν, την ορθή εκτέλεση των καθηκόντων του.
 3. Ο διαιτητής δεν κάνει χρήση της ιδιότητάς του ως μέλους της ειδικής ομάδας διαιτησίας για να εξυπηρετήσει προσωπικά ή ιδιωτικά συμφέροντα. Ο διαιτητής απέχει από οποιαδήποτε ενέργεια ικανή να δημιουργήσει την εντύπωση ότι άλλα πρόσωπα είναι σε θέση να τον επηρεάζουν.
 4. Ο διαιτητής μεριμνά ώστε να μην επηρεάζεται η συμπεριφορά του ή η κρίση του από προηγούμενες ή υφιστάμενες σχέσεις ή ευθύνες οικονομικού, επιχειρηματικού, επαγγελματικού, προσωπικού ή κοινωνικού χαρακτήρα.
 5. Ο διαιτητής αποφεύγει να συνάπτει σχέσεις ή να αποκτά οικονομικά οφέλη που ενδέχεται να επηρεάσουν την αμεροληψία του ή που θα μπορούσαν εύλογα να δημιουργήσουν την εντύπωση παρατυπίας ή παραβίαση της υποχρέωσης αμεροληψίας.
 Άρθρο 3
 Υποχρεώσεις γνωστοποίησης
 1. Ο υποψήφιος, πριν από την επιβεβαίωση της επιλογής του ως διαιτητή βάσει του άρθρου 50 της συμφωνίας, δηλώνει κάθε συμφέρον, κάθε σχέση και κάθε ζήτημα που ενδέχεται να επηρεάσει την ανεξαρτησία ή την αμεροληψία του ή που μπορεί εύλογα να δημιουργήσει την εντύπωση παρατυπίας ή παραβίασης της υποχρέωσης αμεροληψίας κατά τη διαδικασία.
 2. Για τον σκοπό αυτόν, ο υποψήφιος προσπαθεί, στο μέτρο του δυνατού, να ενημερωθεί για την τυχόν ύπαρξη τέτοιου είδους συμφερόντων, σχέσεων και ζητημάτων, συμπεριλαμβανομένων των οικονομικών, των επαγγελματικών ή των συνδεόμενων με την εργασία του ή την οικογένειά του.
 3. Καθώς η υποχρέωση γνωστοποίησης που προβλέπεται στην παράγραφο 1 του παρόντος άρθρου συνιστά διαρκές καθήκον, ο κάθε διαιτητής υποχρεούται να γνωστοποιεί τυχόν συμφέροντα, σχέσεις ή ζητήματα που ενδέχεται να ανακύψουν σε οποιοδήποτε στάδιο της διαδικασίας.
 4. Ο υποψήφιος ή ο διαιτητής κοινοποιεί στην επιτροπή ΣΟΕΣ, προς εξέταση από τα μέρη, κάθε θέμα σχετικά με πραγματικές ή πιθανές παραβάσεις του παρόντος κώδικα δεοντολογίας, το νωρίτερο δυνατόν αφού λάβει γνώση αυτού.
 Άρθρο 4
 Καθήκοντα των διαιτητών
 1. Ο διαιτητής, μετά την αποδοχή του διορισμού του, είναι σε θέση να αναλάβει τα καθήκοντά του, τα οποία και ασκεί ενδελεχώς και αποτελεσματικά καθ’ όλη τη διάρκεια της διαδικασίας, επιδεικνύοντας δικαιοκρισία και ευσυνειδησία.
 2. Ο διαιτητής εξετάζει μόνο τα θέματα που εγείρονται κατά τη διαδικασία και τα οποία είναι απαραίτητα για τη λήψη απόφασης, και δεν αναθέτει σε κανένα άλλο πρόσωπο αυτό το καθήκον.
 3. Ο διαιτητής λαμβάνει όλα τα απαραίτητα μέτρα για να εξασφαλίσει ότι ο βοηθός και το προσωπικό του γνωρίζουν τα άρθρα 2, 3, 4 και 6 του παρόντος κώδικα δεοντολογίας και συμμορφώνονται μ’ αυτά.
 Άρθρο 5
 Υποχρεώσεις πρώην διαιτητών
 Όλοι οι πρώην διαιτητές αποφεύγουν να ενεργούν κατά τρόπο που μπορεί να δημιουργήσει την εντύπωση ότι επέδειξαν μεροληψία κατά την εκτέλεση των καθηκόντων τους ή ότι αποκόμισαν όφελος από απόφαση της ειδικής ομάδας διαιτησίας.
 Άρθρο 6
 Εμπιστευτικότητα
 1. Κανείς διαιτητής ή πρώην διαιτητής, σε καμία χρονική στιγμή, δεν αποκαλύπτει ούτε κάνει χρήση οποιασδήποτε μη δημόσιας


text:
πληροφορίας που αφορά διαδικασία ή της οποίας έλαβε γνώση στο πλαίσιο διαδικασίας, παρά εκτός για τους σκοπούς της εν λόγω διαδικασίας, και σε καμία περίπτωση δεν αποκαλύπτει ή κάνει χρήση οποιασδήποτε τέτοιας πληροφορίας για να αποκομίσει προσωπικά οφέλη ή να προσκομίσει οφέλη σε άλλους ή για να βλάψει τα συμφέροντα άλλων.
 2. Οι διαιτητές δεν αποκαλύπτουν απόφαση της ειδικής ομάδας διαιτησίας, εν όλω ή εν μέρει, πριν από τη δημοσίευσή της σύμφωνα με το άρθρο 63 της συμφωνίας.
 3. Κανείς διαιτητής ή πρώην διαιτητής, σε καμία χρονική στιγμή, δεν αποκαλύπτει τις συζητήσεις που έγιναν κατά τις διασκέψεις της ειδικής ομάδας διαιτησίας ή τις απόψεις οποιουδήποτε από τα μέλη της.
 Άρθρο 7
 Δαπάνες
 Κάθε διαιτητής καταγράφει τον χρόνο που διέθεσε για τη διαδικασία και τις δαπάνες που πραγματοποίησε, καθώς και τον χρόνο και τις δαπάνες του βοηθού του, και αποδίδει τελικό λογαριασμό στα μέρη.
 Άρθρο 8
 Διαμεσολαβητές
 Ο παρών κώδικας δεοντολογίας ισχύει, τηρουμένων των αναλογιών, και για τους διαμεσολαβητές.


text:
 18.2.2019
 EL
 Επίσημη Εφημερίδα της Ευρωπαϊκής Ένωσης
 L 46/3
 ΣΥΜΦΩΝΙΑ ΠΕΡΙ ΚΑΘΕΣΤΩΤΟΣ
 μεταξύ της Ευρωπαϊκής Ένωσης και της Δημοκρατίας της Αλβανίας με αντικείμενο δράσεις που εκτελούνται από τον Οργανισμό Ευρωπαϊκής Συνοριοφυλακής και Ακτοφυλακής στη Δημοκρατία της Αλβανίας
 Η ΕΥΡΩΠΑΪΚΗ ΕΝΩΣΗ,
 αφενός, και
 Η ΔΗΜΟΚΡΑΤΙΑ ΤΗΣ ΑΛΒΑΝΙΑΣ,
 αφετέρου,
 καλούμενα εφεξής από κοινού «μέρη»,
 ΕΚΤΙΜΩΝΤΑΣ ότι ενδέχεται να προκύψουν καταστάσεις στις οποίες ο Οργανισμός Ευρωπαϊκής Συνοριοφυλακής και Ακτοφυλακής, καλούμενος εφεξής «Οργανισμός», ως δομή της Ευρωπαϊκής Ένωσης, συντονίζει την επιχειρησιακή συνεργασία μεταξύ κρατών μελών της Ευρωπαϊκής Ένωσης και της Δημοκρατίας της Αλβανίας, συμπεριλαμβανομένων των επιχειρησιακών δράσεων στο έδαφος της Δημοκρατίας της Αλβανίας,
 ΕΚΤΙΜΩΝΤΑΣ ότι θα πρέπει να θεσπιστεί νομικό πλαίσιο υπό τη μορφή συμφωνίας περί καθεστώτος για τις καταστάσεις όπου τα μέλη ομάδας του Οργανισμού ενδέχεται να έχουν εκτελεστικές αρμοδιότητες στο έδαφος της Δημοκρατίας της Αλβανίας,
 ΕΚΤΙΜΩΝΤΑΣ ότι όλες οι δράσεις του Οργανισμού στο έδαφος της Δημοκρατίας της Αλβανίας θα πρέπει να σέβονται πλήρως τα θεμελιώδη δικαιώματα και τις διεθνείς πράξεις στις οποίες είναι συμβαλλόμενο μέρος η Δημοκρατία της Αλβανίας
 ΑΠΟΦΑΣΙΣΑΝ ΝΑ ΣΥΝΑΨΟΥΝ ΤΗΝ ΠΑΡΟΥΣΑ ΣΥΜΦΩΝΙΑ:
 Άρθρο 1
 Πεδίο εφαρμογής
 1. Η παρούσα συμφωνία καλύπτει όλες τις πτυχές που είναι απαραίτητες για την εκτέλεση δράσεων από τον Οργανισμό οι οποίες ενδέχεται να λαμβάνουν χώρα στο έδαφος της Δημοκρατίας της Αλβανίας, όπου μέλη ομάδας του Οργανισμού έχουν εκτελεστικές αρμοδιότητες.
 2. Η παρούσα συμφωνία εφαρμόζεται μόνο στο έδαφος της Δημοκρατίας της Αλβανίας.
 3. Το καθεστώς και η οριοθέτηση, δυνάμει του διεθνούς δικαίου, των αντίστοιχων εδαφών των κρατών μελών της Ευρωπαϊκής Ένωσης και της Δημοκρατίας της Αλβανίας δεν επηρεάζονται ουδόλως από την παρούσα συμφωνία ή από οποιαδήποτε πράξη τελείται κατ' εφαρμογήν της από τα συμβαλλόμενα μέρη ή εξ ονόματός τους, συμπεριλαμβανομένης της κατάρτισης επιχειρησιακών σχεδίων ή της συμμετοχής σε διασυνοριακές δραστηριότητες.
 Άρθρο 2
 Ορισμοί
 Για τους σκοπούς της παρούσας συμφωνίας, ισχύουν οι ακόλουθοι ορισμοί:
 1) «δράση»: κοινή επιχείρηση, ταχεία επέμβαση στα σύνορα ή επιχείρηση επιστροφής,
 2) «κοινή επιχείρηση»: δράση που αποσκοπεί στην αντιμετώπιση της παράνομης μετανάστευσης ή του διασυνοριακού εγκλήματος ή που αποσκοπεί στην παροχή αυξημένης τεχνικής και επιχειρησιακής συνδρομής στα σύνορα της Δημοκρατίας της Αλβανίας με κράτος μέλος και η οποία αναπτύσσεται στο έδαφος της Δημοκρατίας της Αλβανίας,
 3) «ταχεία επέμβαση στα σύνορα»: δράση με στόχο την ταχεία αντιμετώπιση κατάστασης ειδικών και δυσανάλογων προκλήσεων στα σύνορα της Δημοκρατίας της Αλβανίας με κράτος μέλος και η οποία αναπτύσσεται στο έδαφος της Δημοκρατίας της Αλβανίας για περιορισμένο χρονικό διάστημα,
 4) «επιχείρηση επιστροφής»: επιχείρηση η οποία συντονίζεται από τον Οργανισμό και προβλέπει την παροχή τεχνικής και επιχειρησιακής ενίσχυσης από ένα ή περισσότερα κράτη μέλη, στο πλαίσιο της οποίας οι επιστρέφοντες από ένα ή περισσότερα κράτη μέλη επιστρέφουν αναγκαστικά ή οικειοθελώς στη Δημοκρατία της Αλβανίας,
 5) «έλεγχος των συνόρων»: έλεγχος των προσώπων που διενεργείται στα σύνορα ως αντίδραση αποκλειστικά και μόνο στην πρόθεση διέλευσης ή στην πράξη της διέλευσης των συνόρων αυτών, ανεξαρτήτως οποιασδήποτε άλλης παραμέτρου, και συνίσταται σε συνοριακούς ελέγχους στα συνοριακά σημεία διέλευσης και στην επιτήρηση των συνόρων μεταξύ των σημείων διέλευσης των συνόρων,
 6) «μέλος της ομάδας»: μέλος είτε του προσωπικού του Οργανισμού είτε ομάδας


text:
συνοριοφυλάκων και λοιπού σχετικού προσωπικού των συμμετεχόντων κρατών μελών, συμπεριλαμβανομένων των συνοριοφυλάκων και λοιπού σχετικού προσωπικού που αποσπώνται από τα κράτη μέλη στον Οργανισμό, για να συμμετάσχουν σε μια δράση,
 7) «κράτος μέλος»: κράτος μέλος της Ευρωπαϊκής Ένωσης,
 8) «κράτος μέλος καταγωγής»: κράτος μέλος του οποίου ένα μέλος της ομάδας είναι συνοριοφύλακας ή μέλος του λοιπού σχετικού προσωπικού,
 9) «δεδομένα προσωπικού χαρακτήρα»: πληροφορίες που αφορούν φυσικό πρόσωπο του οποίου η ταυτότητα είναι γνωστή ή πρόσωπο του οποίου η ταυτότητα μπορεί να εξακριβωθεί· πρόσωπο του οποίου η ταυτότητα μπορεί να εξακριβωθεί είναι το πρόσωπο το οποίο μπορεί να ταυτοποιηθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, αριθμό ταυτότητας, δεδομένα θέσης, επιγραμμικό αναγνωριστικό ταυτότητας, ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του προσώπου αυτού,
 10) «συμμετέχον κράτος μέλος»: κάθε κράτος μέλος το οποίο συμμετέχει σε δράση στη Δημοκρατία της Αλβανίας με την παροχή τεχνικού εξοπλισμού, συνοριοφυλάκων και λοιπού σχετικού προσωπικού που αναπτύσσεται στο πλαίσιο της ομάδας,
 11) «Οργανισμός»: ο Οργανισμός Ευρωπαϊκής Συνοριοφυλακής και Ακτοφυλακής που συστάθηκε με τον κανονισμό (ΕΕ) 2016/1624 του Ευρωπαϊκού Κοινοβουλίου και του Συμβουλίου (1),
 12) «εκτελεστικές αρμοδιότητες των μελών της ομάδας»: αρμοδιότητες που είναι αναγκαίες για την εκτέλεση των καθηκόντων που απαιτούνται για τον έλεγχο των συνόρων και τις επιχειρήσεις επιστροφής που διεξάγονται στο έδαφος της Δημοκρατίας της Αλβανίας κατά τη διάρκεια κοινής δράσης, όπως περιλαμβάνονται στο επιχειρησιακό σχέδιο,
 13) «ανωτέρα βία»: περιλαμβάνεται, χωρίς περιορισμό, κάθε πολεμική πράξη (ανεξαρτήτως του αν έχει κηρυχθεί πόλεμος ή όχι), εισβολή, ένοπλη σύγκρουση ή αλλοδαπή εχθρική ενέργεια, αποκλεισμός, ταραχές, τρομοκρατία ή άσκηση στρατιωτικής ισχύος, σεισμός, πλημμύρα, πυρκαγιά, θύελλα ή φυσική καταστροφή και, οποτεδήποτε συμβαίνει, γεγονός ή περίσταση ανάλογα προς τα ανωτέρω.
 Άρθρο 3
 Επιχειρησιακό σχέδιο
 1. Για κάθε κοινή επιχείρηση ή ταχεία επέμβαση στα σύνορα, συμφωνείται μεταξύ του Οργανισμού και της Δημοκρατίας της Αλβανίας επιχειρησιακό σχέδιο, επί του οποίου έχει συμφωνήσει το κράτος μέλος ή τα κράτη μέλη που συνορεύουν με την περιοχή των επιχειρήσεων.
 2. Το επιχειρησιακό σχέδιο ορίζει λεπτομερώς τις οργανωτικές και διαδικαστικές πτυχές της κοινής επιχείρησης ή της ταχείας επέμβασης στα σύνορα, καθώς και την περιγραφή και εκτίμηση της κατάστασης, τους επιχειρησιακούς σκοπούς και στόχους, την επιχειρησιακή ιδέα, το είδος του τεχνικού εξοπλισμού που θα χρησιμοποιηθεί, το σχέδιο εφαρμογής, τη συνεργασία με άλλες τρίτες χώρες, άλλους οργανισμούς και φορείς της Ευρωπαϊκής Ένωσης ή διεθνείς οργανισμούς, τις διατάξεις για τα θεμελιώδη δικαιώματα, συμπεριλαμβανομένης της προστασίας των δεδομένων προσωπικού χαρακτήρα, τον συντονισμό, τη διοίκηση, τον έλεγχο, τη διάρθρωση επικοινωνίας και υποβολής εκθέσεων, τις οργανωτικές ρυθμίσεις και την υλικοτεχνική υποστήριξη, την αξιολόγηση και τις οικονομικές πτυχές της κοινής επιχείρησης ή της ταχείας επέμβασης στα σύνορα.
 3. Η αξιολόγηση της κοινής επιχείρησης ή της ταχείας επέμβασης στα σύνορα διεξάγεται από κοινού από τη Δημοκρατία της Αλβανίας και από τον Οργανισμό.
 Άρθρο 4
 Καθήκοντα και αρμοδιότητες των μελών της ομάδας
 1. Τα μέλη της ομάδας έχουν την εξουσία να εκτελούν τα καθήκοντα και να ασκούν τις εκτελεστικές αρμοδιότητες που απαιτούνται για τον έλεγχο των συνόρων και τις επιχειρήσεις


text:
επιστροφής.
 2. Τα μέλη της ομάδας τηρούν τους νόμους και τους κανονισμούς της Δημοκρατίας της Αλβανίας.
 3. Τα μέλη της ομάδας δύνανται να εκτελούν καθήκοντα και να ασκούν αρμοδιότητες μόνο στο έδαφος της Δημοκρατίας της Αλβανίας υπό τις εντολές και, κατά γενικό κανόνα, με την παρουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας. Η Δημοκρατία της Αλβανίας, όταν ενδείκνυται, εκδίδει εντολές προς την ομάδα σύμφωνα με το επιχειρησιακό σχέδιο. Η Δημοκρατία της Αλβανίας δύναται, σε εξαιρετικές περιπτώσεις, να εξουσιοδοτεί μέλη της ομάδας να ενεργούν εξ ονόματός της.
 Ο Οργανισμός, μέσω του συντονιστή του, δύναται να κοινοποιεί τις απόψεις του στη Δημοκρατία της Αλβανίας σχετικά με τις οδηγίες που έχουν δοθεί στην ομάδα. Στην περίπτωση αυτή, η Δημοκρατία της Αλβανίας λαμβάνει υπόψη τις εν λόγω απόψεις και τις ακολουθεί στο μέτρο του δυνατού.
 Στις περιπτώσεις κατά τις οποίες οι εντολές που εκδίδονται προς την ομάδα δεν είναι σύμφωνες με το επιχειρησιακό σχέδιο, ο συντονιστής το αναφέρει αμέσως στον εκτελεστικό διευθυντή του Οργανισμού (εφεξής «εκτελεστικός διευθυντής»). Ο εκτελεστικός διευθυντής δύναται να λαμβάνει τα κατάλληλα μέτρα, συμπεριλαμβανομένης της αναστολής ή της διακοπής της δράσης.
 4. Τα μέλη της ομάδας φέρουν τη δική τους στολή κατά την εκτέλεση των καθηκόντων τους και την άσκηση των αρμοδιοτήτων τους. Τα μέλη της ομάδας φέρουν επίσης, στις στολές τους, ευδιάκριτα προσωπικά στοιχεία αναγνώρισης και περιβραχιόνιο κυανού χρώματος με το διακριτικό σήμα της Ευρωπαϊκής Ένωσης και του Οργανισμού. Για τον προσδιορισμό της ταυτότητάς τους από τις εθνικές αρχές της Δημοκρατίας της Αλβανίας, τα μέλη της ομάδας φέρουν ανά πάσα στιγμή την πράξη διαπίστευσής τους που αναφέρεται στο άρθρο 7.
 5. Κατά την εκτέλεση των καθηκόντων τους και την άσκηση των αρμοδιοτήτων τους, τα μέλη της ομάδας δύνανται να φέρουν υπηρεσιακά όπλα, πυρομαχικά και εξοπλισμό σύμφωνα με το εθνικό δίκαιο του κράτους μέλους καταγωγής. Η Δημοκρατία της Αλβανίας ενημερώνει τον Οργανισμό πριν από την αποστολή των μελών της ομάδας σχετικά με όλα τα υπηρεσιακά όπλα, τα πυρομαχικά και τον εξοπλισμό που επιτρέπονται, καθώς και το σχετικό νομικό πλαίσιο και τους όρους χρησιμοποίησής τους.
 6. Τα μέλη της ομάδας, κατά την εκτέλεση των καθηκόντων τους και την άσκηση των αρμοδιοτήτων τους, δύνανται να κάνουν χρήση βίας, συμπεριλαμβανομένων υπηρεσιακών όπλων, πυρομαχικών και εξοπλισμού, με τη συναίνεση του κράτους μέλους καταγωγής και της Δημοκρατίας της Αλβανίας, παρουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας και σύμφωνα με το εθνικό δίκαιο της Δημοκρατίας της Αλβανίας. Η Δημοκρατία της Αλβανίας δύναται να εξουσιοδοτεί μέλη της ομάδας να κάνουν χρήση βίας απουσία συνοριοφυλάκων ή λοιπού σχετικού προσωπικού της Δημοκρατίας της Αλβανίας. Η αρχή του κράτους μέλους καταγωγής που χορηγεί την έγκριση θα καθορίζεται στο επιχειρησιακό σχέδιο.
 7. Η Δημοκρατία της Αλβανίας δύναται να εξουσιοδοτεί μέλη της ομάδας να συμβουλεύονται τις εθνικές της βάσεις δεδομένων, εφόσον είναι αναγκαίο για την επίτευξη των επιχειρησιακών στόχων που καθορίζονται στο επιχειρησιακό σχέδιο και για επιχειρήσεις επιστροφής. Τα μέλη της ομάδας έχουν πρόσβαση μόνο στα δεδομένα που απαιτούνται για την εκτέλεση των καθηκόντων τους και την άσκηση των αρμοδιοτήτων τους όπως καθορίζονται στο επιχειρησιακό σχέδιο ή


text:
για επιχειρήσεις επιστροφής. Η Δημοκρατία της Αλβανίας ενημερώνει τον Οργανισμό πριν από την αποστολή των μελών της ομάδας σχετικά με τις εθνικές βάσεις δεδομένων στις οποίες δύνανται να έχουν πρόσβαση. Η πρόσβαση αυτή πραγματοποιείται σύμφωνα με το εθνικό δίκαιο για την προστασία των δεδομένων της Δημοκρατίας της Αλβανίας.
 Άρθρο 5
 Αναστολή και διακοπή της δράσης
 1. Ο εκτελεστικός διευθυντής δύναται να αναστείλει ή να διακόψει τη δράση, αφού ενημερώσει γραπτώς τη Δημοκρατία της Αλβανίας, εφόσον οι διατάξεις της παρούσας συμφωνίας ή του επιχειρησιακού σχεδίου δεν τηρούνται από τη Δημοκρατία της Αλβανίας. Ο εκτελεστικός διευθυντής κοινοποιεί στη Δημοκρατία της Αλβανίας τους σχετικούς λόγους.
 2. Η Δημοκρατία της Αλβανίας δύναται να αναστείλει ή να διακόψει τη δράση, αφού ενημερώσει γραπτώς τον Οργανισμό, σε περίπτωση που οι διατάξεις της παρούσας συμφωνίας ή του επιχειρησιακού σχεδίου δεν τηρούνται από τον Οργανισμό ή από οποιοδήποτε συμμετέχον κράτος μέλος. Η Δημοκρατία της Αλβανίας κοινοποιεί στον Οργανισμό τους σχετικούς λόγους.
 3. Ειδικότερα, ο εκτελεστικός διευθυντής ή η Δημοκρατία της Αλβανίας δύναται να αναστείλει ή να διακόψει τη δράση σε περιπτώσεις παραβίασης των θεμελιωδών δικαιωμάτων, της αρχής της μη επαναπροώθησης ή των κανόνων περί προστασίας των δεδομένων.
 4. Η διακοπή της δράσης δεν θίγει τα δικαιώματα ή τις υποχρεώσεις που προκύπτουν από την εφαρμογή της παρούσας συμφωνίας ή του επιχειρησιακού σχεδίου πριν από τη διακοπή.
 Άρθρο 6
 Προνόμια και ασυλίες των μελών της ομάδας
 1. Τα έγγραφα, η αλληλογραφία και τα περιουσιακά στοιχεία των μελών της ομάδας είναι απαραβίαστα, εκτός από την περίπτωση των εκτελεστικών μέτρων τα οποία επιτρέπονται δυνάμει της παραγράφου 7.
 2. Τα μέλη της ομάδας χαίρουν ασυλίας όσον αφορά την ποινική δικαιοδοσία της Δημοκρατίας της Αλβανίας για πράξεις που τελέσθηκαν κατά την άσκηση των επίσημων καθηκόντων τους στο πλαίσιο δράσεων που εκτελέστηκαν σύμφωνα με το επιχειρησιακό σχέδιο.
 Σε περίπτωση που μέλος της ομάδας κατηγορείται ότι διέπραξε ποινικό αδίκημα, ο εκτελεστικός διευθυντής και η αρμόδια αρχή του κράτους μέλους καταγωγής ενημερώνονται αμέσως σχετικά. Προτού κινηθεί διαδικασία ενώπιον του δικαστηρίου, ο εκτελεστικός διευθυντής, μετά από επισταμένη εξέταση τυχόν παρατηρήσεων της αρμόδιας αρχής του κράτους μέλους καταγωγής και των αρμόδιων αρχών της Δημοκρατίας της Αλβανίας, πιστοποιεί στο δικαστήριο αν η συγκεκριμένη πράξη τελέσθηκε ή όχι κατά την άσκηση των επίσημων καθηκόντων του μέλους στο πλαίσιο δράσεων που εκτελέστηκαν σύμφωνα με το επιχειρησιακό σχέδιο. Όσο εκκρεμεί η πιστοποίηση από τον εκτελεστικό διευθυντή, ο Οργανισμός και το κράτος μέλος καταγωγής απέχουν από τη λήψη οποιουδήποτε μέτρου ενδέχεται να διακυβεύσει την ενδεχόμενη μεταγενέστερη ποινική δίωξη του μέλους της ομάδας από τις αρμόδιες αρχές της Δημοκρατίας της Αλβανίας.
 Εάν η πράξη τελέσθηκε κατά την άσκηση επίσημων καθηκόντων, δεν κινείται διαδικασία. Εάν η πράξη δεν τελέσθηκε κατά την άσκηση επίσημων καθηκόντων, η διαδικασία δύναται να συνεχιστεί. Η πιστοποίηση από τον εκτελεστικό διευθυντή είναι δεσμευτική για τη δικαιοδοσία της Δημοκρατίας της Αλβανίας. Τα προνόμια που χορηγούνται στα μέλη της ομάδας και η ασυλία όσον αφορά την ποινική δικαιοδοσία της Δημοκρατίας της Αλβανίας δεν συνεπάγονται εξαίρεσή τους από τη δικαιοδοσία του κράτους μέλους καταγωγής.
 3. Τα μέλη της ομάδας χαίρουν ασυλίας όσον αφορά την αστική


text:
και διοικητική δικαιοδοσία της Δημοκρατίας της Αλβανίας για όλες τις πράξεις που τέλεσαν κατά την άσκηση των επίσημων καθηκόντων τους στο πλαίσιο δράσεων που εκτελέστηκαν σύμφωνα με το επιχειρησιακό σχέδιο. Σε περίπτωση που κινείται διαδικασία αστικού δικαίου κατά των μελών της ομάδας ενώπιον οποιουδήποτε δικαστηρίου της Δημοκρατίας της Αλβανίας, ο εκτελεστικός διευθυντής και η αρμόδια αρχή του κράτους μέλους καταγωγής ενημερώνονται αμέσως σχετικά. Προτού κινηθεί διαδικασία ενώπιον του δικαστηρίου, ο εκτελεστικός διευθυντής, μετά από επισταμένη εξέταση τυχόν παρατηρήσεων της αρμόδιας αρχής του κράτους μέλους καταγωγής και των αρμόδιων αρχών της Δημοκρατίας της Αλβανίας, πιστοποιεί στο δικαστήριο αν η συγκεκριμένη πράξη τελέσθηκε ή όχι κατά την άσκηση των επίσημων καθηκόντων μελών της ομάδας στο πλαίσιο δράσεων που εκτελέστηκαν σύμφωνα με το επιχειρησιακό σχέδιο.
 Εάν η πράξη τελέσθηκε κατά την άσκηση επίσημων καθηκόντων, δεν κινείται η διαδικασία. Εάν η πράξη δεν τελέσθηκε κατά την άσκηση επίσημων καθηκόντων, η διαδικασία δύναται να συνεχισθεί. Η πιστοποίηση από τον εκτελεστικό διευθυντή είναι δεσμευτική για τη δικαιοδοσία της Δημοκρατίας της Αλβανίας. Τα μέλη της ομάδας που κινούν διαδικασία δεν δικαιούνται να επικαλεσθούν ασυλία όσον αφορά τη δικαιοδοσία σε σχέση με οποιαδήποτε ανταγωγή συνδέεται άμεσα με την αρχική αγωγή.
 4. Η ασυλία των μελών της ομάδας όσον αφορά την ποινική, αστική και διοικητική δικαιοδοσία της Δημοκρατίας της Αλβανίας μπορεί να αρθεί από το κράτος μέλος καταγωγής, ανάλογα με την περίπτωση. Η εν λόγω άρση της ασυλίας είναι πάντοτε ρητή.
 5. Τα μέλη της ομάδας δεν υποχρεούνται να καταθέτουν ως μάρτυρες.
 6. Σε περίπτωση ζημίας που προκαλείται από μέλος της ομάδας κατά την άσκηση των επίσημων καθηκόντων του στο πλαίσιο δράσεων που εκτελούνται σύμφωνα με το επιχειρησιακό σχέδιο, η Δημοκρατία της Αλβανίας είναι υπεύθυνη για οποιαδήποτε ζημία.
 Σε περίπτωση ζημίας που προκαλείται από βαριά αμέλεια ή εκούσια παράβαση καθήκοντος ή εάν η πράξη δεν τελέσθηκε κατά την άσκηση επίσημων καθηκόντων μέλους της ομάδας από συμμετέχον κράτος μέλος, η Δημοκρατία της Αλβανίας μπορεί να ζητήσει, μέσω του εκτελεστικού διευθυντή, την καταβολή αποζημίωσης από το οικείο συμμετέχον κράτος μέλος.
 Σε περίπτωση ζημίας που προκαλείται από βαριά αμέλεια ή εκούσια παράβαση καθήκοντος ή εάν η πράξη δεν τελέσθηκε κατά την άσκηση επίσημων καθηκόντων μέλους της ομάδας που είναι μέλος του προσωπικού του Οργανισμού, η Δημοκρατία της Αλβανίας μπορεί να ζητήσει την καταβολή αποζημίωσης από τον Οργανισμό.
 Σε περίπτωση ζημίας που προκαλείται στη Δημοκρατία της Αλβανίας λόγω ανωτέρας βίας, ούτε η Δημοκρατία της Αλβανίας ούτε το συμμετέχον κράτος μέλος ούτε ο Οργανισμός φέρουν ευθύνη.
 7. Δεν είναι δυνατή η λήψη εκτελεστικών μέτρων κατά των μελών της ομάδας, εκτός από την περίπτωση που ασκείται αγωγή εναντίον τους για αστική υπόθεση η οποία δεν συνδέεται με τα επίσημα καθήκοντά τους.
 Τα περιουσιακά στοιχεία των μελών της ομάδας, για τα οποία ο εκτελεστικός διευθυντής παρέχει πιστοποίηση ότι είναι αναγκαία για την εκπλήρωση των επίσημων καθηκόντων τους, δεν αποτελούν αντικείμενο κατάσχεσης κατ' εφαρμογή δικαστικής απόφασης ή εντολής. Σε αστικές διαδικασίες, τα μέλη της ομάδας δεν υπόκεινται σε περιορισμούς της προσωπικής τους ελευθερίας ούτε σε άλλα καταναγκαστικά μέτρα.
 8. Η ασυλία των μελών της ομάδας όσον αφορά


text:
τη δικαιοδοσία της Δημοκρατίας της Αλβανίας δεν συνεπάγεται εξαίρεσή τους από τις δικαιοδοσίες των αντίστοιχων κρατών μελών καταγωγής.
 9. Τα μέλη της ομάδας, όσον αφορά τις υπηρεσίες που παρέχονται για τον Οργανισμό, εξαιρούνται από τις διατάξεις περί κοινωνικής ασφάλισης που ενδέχεται να ισχύουν στη Δημοκρατία της Αλβανίας.
 10. Τα μέλη της ομάδας απαλλάσσονται από οποιαδήποτε μορφή φορολόγησης, στη Δημοκρατία της Αλβανίας, του μισθού και των αποζημιώσεων που λαμβάνουν από τον Οργανισμό ή από κράτη μέλη καταγωγής τους, καθώς και τυχόν εισοδήματος που προέρχεται από πηγές εκτός της Δημοκρατίας της Αλβανίας.
 11. Η Δημοκρατία της Αλβανίας επιτρέπει, σύμφωνα με τους νόμους και κανονισμούς της, την είσοδο ειδών που προορίζονται για προσωπική χρήση των μελών της ομάδας και χορηγεί απαλλαγή, όσον αφορά τα εν λόγω είδη, από όλους τους τελωνειακούς δασμούς, φόρους και συναφείς επιβαρύνσεις εκτός από τα τέλη αποθήκευσης, μεταφοράς και συναφών υπηρεσιών. Η Δημοκρατία της Αλβανίας επιτρέπει επίσης την εξαγωγή των ειδών αυτών.
 12. Οι προσωπικές αποσκευές των μελών της ομάδας μπορούν να υπόκεινται σε έλεγχο, μόνο εάν δημιουργούνται βάσιμες υποψίες ότι περιέχουν είδη τα οποία δεν προορίζονται για προσωπική χρήση των μελών της ομάδας ή είδη των οποίων η εισαγωγή ή η εξαγωγή απαγορεύεται από τον νόμο ή τα οποία υπόκεινται σε καραντίνα βάσει των κανονισμών της Δημοκρατίας της Αλβανίας. Οι επιθεωρήσεις των εν λόγω προσωπικών αποσκευών διεξάγονται μόνο παρουσία των εμπλεκομένων μελών της ομάδας ή εξουσιοδοτημένου εκπροσώπου του Οργανισμού.
 Άρθρο 7
 Πράξη διαπίστευσης
 1. Ο Οργανισμός, σε συνεργασία με τη Δημοκρατία της Αλβανίας, εκδίδει έγγραφο στην επίσημη γλώσσα ή γλώσσες της Δημοκρατίας της Αλβανίας και σε μια επίσημη γλώσσα των θεσμικών οργάνων της Ευρωπαϊκής Ένωσης σε κάθε μέλος της ομάδας για τον προσδιορισμό της ταυτότητάς του από τις εθνικές αρχές της Δημοκρατίας της Αλβανίας και ως απόδειξη ότι ο κάτοχος δικαιούται να εκτελεί τα καθήκοντα και να ασκεί τις αρμοδιότητες που αναφέρονται στο άρθρο 4 της παρούσας συμφωνίας και στο επιχειρησιακό σχέδιο. Στην πράξη διαπίστευσης περιλαμβάνονται τα ακόλουθα στοιχεία του εκάστοτε μέλους της ομάδας: ονοματεπώνυμο και ιθαγένεια, αξίωμα ή τίτλος της θέσης, πρόσφατη ψηφιακή φωτογραφία και τα καθήκοντα που ανατίθενται προς εκτέλεση κατά την αποστολή.
 2. Η πράξη διαπίστευσης, σε συνδυασμό με έγκυρο ταξιδιωτικό έγγραφο, παρέχει στο μέλος της ομάδας πρόσβαση στη Δημοκρατία της Αλβανίας χωρίς να χρειάζεται θεώρηση ή προηγούμενη έγκριση.
 3. Η πράξη διαπίστευσης επιστρέφεται στον Οργανισμό κατά το τέλος της δράσης. Οι αρμόδιες αρχές της Αλβανίας ενημερώνονται σχετικά.
 Άρθρο 8
 Θεμελιώδη δικαιώματα
 1. Τα μέλη της ομάδας, κατά την εκτέλεση των καθηκόντων τους και την άσκηση των αρμοδιοτήτων τους, σέβονται πλήρως τα θεμελιώδη δικαιώματα και τις ελευθερίες, μεταξύ άλλων όσον αφορά την πρόσβαση στις διαδικασίες χορήγησης ασύλου, την ανθρώπινη αξιοπρέπεια, την απαγόρευση των βασανιστηρίων και της απάνθρωπης ή εξευτελιστικής μεταχείρισης, το δικαίωμα στην ελευθερία, την αρχή της μη επαναπροώθησης και την απαγόρευση των ομαδικών απελάσεων, τα δικαιώματα του παιδιού και το δικαίωμα στον σεβασμό της ιδιωτικής και οικογενειακής ζωής. Κατά την εκτέλεση των καθηκόντων τους και την άσκηση των αρμοδιοτήτων τους, δεν κάνουν αυθαίρετα διακρίσεις εις βάρος ατόμων λόγω φύλου, φυλετικής ή εθνοτικής καταγωγής, θρησκείας


text:
ή πεποιθήσεων, αναπηρίας, ηλικίας, γενετήσιου προσανατολισμού ή ταυτότητας φύλου. Τα μέτρα που επηρεάζουν τα θεμελιώδη δικαιώματα και τις ελευθερίες και τα οποία λαμβάνονται κατά την εκτέλεση των καθηκόντων τους και την άσκηση των αρμοδιοτήτων τους είναι ανάλογα προς τους επιδιωκόμενους από αυτά τα μέτρα στόχους και σέβονται την ουσία αυτών των θεμελιωδών δικαιωμάτων και ελευθεριών.
 2. Κάθε μέρος διαθέτει μηχανισμό καταγγελιών σε περίπτωση εικαζόμενης παραβίασης των θεμελιωδών δικαιωμάτων που διαπράττεται από το προσωπικό του κατά την εκτέλεση των επίσημων καθηκόντων του κατά τη διάρκεια κοινής επιχείρησης, ταχείας επέμβασης στα σύνορα ή επιχείρησης επιστροφής που εκτελούνται δυνάμει της παρούσας συμφωνίας.
 Άρθρο 9
 Επεξεργασία δεδομένων προσωπικού χαρακτήρα
 1. Η επεξεργασία δεδομένων προσωπικού χαρακτήρα από μέλη της ομάδας πραγματοποιείται μόνο εφόσον είναι αναγκαία για την εκτέλεση των καθηκόντων τους και την άσκηση των αρμοδιοτήτων τους στο πλαίσιο της εκτέλεσης της παρούσας συμφωνίας από τη Δημοκρατία της Αλβανίας, τον Οργανισμό ή τα συμμετέχοντα κράτη μέλη.
 2. Η επεξεργασία δεδομένων προσωπικού χαρακτήρα από τη Δημοκρατία της Αλβανίας διέπεται από την εθνική της νομοθεσία.
 3. Η επεξεργασία δεδομένων προσωπικού χαρακτήρα για διοικητικούς σκοπούς από τον Οργανισμό και τα συμμετέχοντα κράτη μέλη, μεταξύ άλλων στην περίπτωση διαβίβασης δεδομένων προσωπικού χαρακτήρα προς τη Δημοκρατία της Αλβανίας, υπόκειται στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2), στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (3), στην οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (4) και στα μέτρα που έχει λάβει ο Οργανισμός για την εφαρμογή του κανονισμού (ΕΚ) αριθ. 45/2001, όπως προβλέπεται στο άρθρο 45 παράγραφος 2 του κανονισμού (ΕΕ) 2016/1624.
 4. Στην περίπτωση που η επεξεργασία προϋποθέτει τη διαβίβαση δεδομένων προσωπικού χαρακτήρα, τα κράτη μέλη και ο Οργανισμός υποδεικνύουν, κατά τον χρόνο της διαβίβασης δεδομένων προσωπικού χαρακτήρα προς τη Δημοκρατία της Αλβανίας, τυχόν περιορισμούς στην πρόσβαση ή στη χρήση, υπό γενικούς ή ειδικούς όρους, μεταξύ άλλων όσον αφορά τη διαβίβαση, τη διαγραφή ή την καταστροφή. Σε περίπτωση που η ανάγκη των περιορισμών αυτών καθίσταται πρόδηλη μετά τη διαβίβαση των δεδομένων προσωπικού χαρακτήρα, η Δημοκρατία της Αλβανίας ενημερώνεται σχετικά.
 5. Τα δεδομένα προσωπικού χαρακτήρα που συλλέγονται για διοικητικούς σκοπούς κατά τη διάρκεια της δράσης δύνανται να υποβληθούν σε επεξεργασία από τον Οργανισμό, τα συμμετέχοντα κράτη μέλη και τη Δημοκρατία της Αλβανίας σύμφωνα με το ισχύον δίκαιο περί προστασίας δεδομένων.


text:
6. Ο Οργανισμός, τα συμμετέχοντα κράτη μέλη και η Δημοκρατία της Αλβανίας συντάσσουν κοινή έκθεση σχετικά με την εφαρμογή των παραγράφων 1 έως 5 του παρόντος άρθρου μετά το πέρας κάθε δράσης. Η εν λόγω έκθεση διαβιβάζεται στον υπεύθυνο θεμελιωδών δικαιωμάτων και στον υπεύθυνο προστασίας δεδομένων του Οργανισμού, οι οποίοι υποβάλλουν έκθεση στον εκτελεστικό διευθυντή.
 Άρθρο 10
 Αρμόδιες αρχές για την εφαρμογή της παρούσας συμφωνίας
 1. Για τη Δημοκρατία της Αλβανίας, αρμόδια αρχή για την εφαρμογή της παρούσας συμφωνίας είναι το υπουργείο Εσωτερικών.
 2. Για την Ευρωπαϊκή Ένωση, αρμόδια αρχή για την εφαρμογή της παρούσας συμφωνίας είναι ο Οργανισμός.
 Άρθρο 11
 Διευθέτηση διαφορών
 1. Κάθε ζήτημα που προκύπτει από την εφαρμογή της παρούσας συμφωνίας εξετάζεται από κοινού από εκπροσώπους της αρμόδιας αρχής της Δημοκρατίας της Αλβανίας και από εκπροσώπους του Οργανισμού, οι οποίοι προβαίνουν σε διαβουλεύσεις με το κράτος μέλος ή τα κράτη μέλη που συνορεύουν με την Δημοκρατία της Αλβανίας.
 2. Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διαπραγμάτευση μεταξύ της Δημοκρατίας της Αλβανίας και της Ευρωπαϊκής Επιτροπής, η οποία, προβαίνει σε διαβουλεύσεις με όλα τα κράτη μέλη που γειτονεύουν με την τρίτη χώρα.
 Άρθρο 12
 Έναρξη ισχύος, διάρκεια και καταγγελία
 1. Η παρούσα συμφωνία υπόκειται σε επικύρωση, αποδοχή ή έγκριση από τα μέρη σύμφωνα με τις εσωτερικές διαδικασίες τους και τα μέρη γνωστοποιούν αμοιβαία την ολοκλήρωση των αναγκαίων για τον σκοπό αυτό διαδικασιών.
 2. Η παρούσα συμφωνία αρχίζει να ισχύει την πρώτη ημέρα του δεύτερου μήνα που ακολουθεί τον μήνα κατά τη διάρκεια του οποίου πραγματοποιήθηκε η τελευταία γνωστοποίηση που προβλέπεται στην παράγραφο 1.
 3. Η παρούσα συμφωνία συνάπτεται για αόριστο χρόνο. Η παρούσα συμφωνία δύναται να καταγγελθεί ή να ανασταλεί με γραπτή συμφωνία μεταξύ των μερών ή μονομερώς από οποιοδήποτε μέρος. Στην τελευταία αυτή περίπτωση, το μέρος που επιθυμεί να την καταγγείλει ή να την αναστείλει απευθύνει γραπτώς σχετική κοινοποίηση στο άλλο μέρος. Η καταγγελία ή η αναστολή παράγει αποτελέσματα την πρώτη ημέρα του δεύτερου μήνα που ακολουθεί τον μήνα κατά τη διάρκεια του οποίου αποστάλθηκε η κοινοποίηση ή ολοκληρώθηκε η γραπτή συμφωνία μεταξύ των μερών.
 4. Οι κοινοποιήσεις που γίνονται σύμφωνα με το παρόν άρθρο αποστέλλονται, στην περίπτωση της Ευρωπαϊκής Ένωσης, στη Γενική Γραμματεία του Συμβουλίου της Ευρωπαϊκής Ένωσης και, στην περίπτωση της Δημοκρατίας της Αλβανίας, στο υπουργείο Εξωτερικών της Αλβανίας.
 Συντάχθηκε σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και αλβανική γλώσσα. Όλα τα κείμενα είναι εξίσου αυθεντικά.
 Съставено в Тирана на пети октомври две хиляди и осемнадесета година.
 Hecho en Tirana, el cinco de octubre de dos mil dieciocho.
 V Tiraně dne pátého října dva tisíce osmnáct.
 Udfærdiget i Tirana den femte oktober to tusind og atten.
 Geschehen zu Tirana am fünften Oktober zweitausendachtzehn.
 Kahe tuhande kaheksateistkümnenda aasta oktoobrikuu viiendal päeval Tiranas.
 Έγινε στα Τίρανα, στις πέντε Οκτωβρίου δύο χιλιάδες δεκαοκτώ.
 Done at Tirana on the fifth day of October in the year two


text:
thousand and eighteen.
 Fait à Tirana, le cinq octobre deux mille dix-huit.
 Sastavljeno u Tirani petog listopada godine dvije tisuće osamnaeste.
 Fatto a Tirana, addì cinque ottobre duemiladiciotto.
 Tiranā, divi tūkstoši astoņpadsmitā gada piektajā oktobrī.
 Priimta du tūkstančiai aštuonioliktų metų spalio penktą dieną Tiranoje.
 Kelt Tiranában, a kétezer-tizennyolcadik év október havának ötödik napján.
 Magħmul f'Tirana, fil-ħames jum ta' Ottubru fis-sena elfejn u tmintax.
 Gedaan te Tirana, vijf oktober tweeduizend achttien.
 Sporządzono w Tiranie dnia piątego października roku dwa tysiące osiemnastego.
 Feito em Tirana, em cinco de outubro de dois mil e dezoito.
 Întocmit la Tirana la cinci octombrie două mii optsprezece.
 V Tirane piateho októbra dvetisícosemnásť.
 V Tirani, petega oktobra dva tisoč osemnajst.
 Tehty Tiranassa viidentenä päivänä lokakuuta vuonna kaksituhattakahdeksantoista.
 Som skedde i Tirana den femte oktober år tjugohundraarton.
 Bërë në Tiranë, më pesë tetor në vitin dy mijë e tetëmbëdhjetë.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Për Bashkimin Evropian
 За Република Албания
 Por la República de Albania
 Za Albánskou republiku
 For Republikken Albanien
 Für die Republik Albanien
 Albaania Vabariigi nimel
 Για τη Δημοκρατία της Αλβανίας
 For the Republic of Albania
 Pour la République d'Albanie
 Za Republiku Albaniju
 Per la Repubblica d'Albania
 Albānijas Republikas vārdā –
 Albanijos Respublikos vardu
 Az Albán Köztársaság részéről
 Għar-Repubblika tal-Albanija
 Voor de Republiek Albanië
 W imieniu Republiki Albanii
 Pela da República da Albânia
 Pentru Republica Albania
 Za Albánsku republiku
 Za Republiko Albanijo
 Albanian tasavallan puolesta
 För Republiken Albanien
 Për Republikën e Shqipërisë
 (1) Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).
 (2) ΕΕ L 8 της 12.1.2001, σ. 1.
 (3) ΕΕ L 119 της 4.5.2016, σ. 1.
 (4) ΕΕ L 119 της 4.5.2016, σ. 89.


text:
 30.6.2010
 EL
 Επίσημη Εφημερίδα της Ευρωπαϊκής Ένωσης
 L 164/18
 Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του διεθνούς δημόσιου δικαίου. Το καθεστώς και η ημερομηνία έναρξης ισχύος του παρόντος κανονισμού πρέπει να ελεγχθούν στην τελευταία έκδοση του εγγράφου που αφορά το καθεστώς προσχώρησης στους κανονισμούς της ΟΕΕ/ΗΕ, TRANS/WP.29/343, που είναι διαθέσιμο στον ακόλουθο δικτυακό τόπο:
 http://www.unece.org/trans/main/wp29/wp29wgs/wp29gen/wp29fdocstts.html
 Κανονισμός αριθ. 80 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των καθισμάτων επιβατικών οχημάτων μεγάλης χωρητικότητας και των ίδιων των οχημάτων όσον αφορά την αντοχή των καθισμάτων και των αγκυρώσεών τους
 Ενσωματώνει όλο το έγκυρο κείμενο έως το:
 Συμπλήρωμα 3 στη σειρά τροπολογιών 01 — Ημερομηνία έναρξης ισχύος: 18 Ιουνίου 2007
 Διορθωτικό 1 στη σειρά τροπολογιών 01 — Ημερομηνία έναρξης ισχύος: 12 Νοεμβρίου 2008
 ΠΕΡΙΕΧΟΜΕΝΑ
 ΚΑΝΟΝΙΣΜΟΣ
 1.
 Πεδίο εφαρμογής
 2.
 Ορισμοί
 3.
 Αίτηση για έγκριση
 4.
 Έγκριση
 5.
 Απαιτήσεις για τα καθίσματα
 6.
 Απαιτήσεις για αγκυρώσεις καθισμάτων ενός τύπου οχήματος
 7.
 Απαιτήσεις για εγκατάσταση καθισμάτων σε ένα τύπο οχήματος
 8.
 Συμμόρφωση της παραγωγής
 9.
 Κυρώσεις για μη συμμόρφωση της παραγωγής
 10.
 Τροποποίηση και επέκταση της έγκρισης του τύπου καθίσματος και/ή του τύπου οχήματος
 11.
 Οριστική διακοπή της παραγωγής
 12.
 Μεταβατικές διατάξεις
 13.
 Ονόματα και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης και των διοικητικών υπηρεσιών
 Προσάρτημα 1 —
 Διαδικασίες δοκιμών για καθίσματα σύμφωνα με την παράγραφο 5 και/ή για αγκυρώσεις σύμφωνα με την παράγραφο 6.1.2
 Προσάρτημα 2 —
 Διαδικασίες δοκιμών για τις αγκυρώσεις ενός οχήματος σε εφαρμογή της παραγράφου 6.1.1
 Προσάρτημα 3 —
 Μετρήσεις που πρέπει να γίνονται
 Προσάρτημα 4 —
 Καθορισμός των κριτηρίων αποδοχής
 Προσάρτημα 5 —
 Απαιτήσεις και διαδικασίες στατικής δοκιμής
 Προσάρτημα 6 —
 Ιδιότητες απορρόφησης ενέργειας του οπίσθιου μέρους των ερεισίνωτων.
 ΠΑΡΑΡΤΗΜΑΤΑ
 Παράρτημα 1 —
 Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου ή τύπων καθίσματος όσον αφορά την αντοχή (του) τους, κατ’ εφαρμογή του κανονισμού αριθ. 80
 Παράρτημα 2 —
 Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου οχήματος όσον αφορά την αντοχή των αγκυρώσεων των καθισμάτων, κατ’ εφαρμογή του κανονισμού αριθ. 80
 Παράρτημα 3 —
 Διάταξη σημάτων έγκρισης
 Παράρτημα 4 —
 Διαδικασία προσδιορισμού του σημείου «H» και της πραγματικής γωνίας του κορμού όσον αφορά τις θέσεις καθήμενων των οχημάτων
 1. ΠΕΔΙΟ ΕΦΑΡΜΟΓΗΣ
 1.1.
 Ο παρών κανονισμός εφαρμόζεται σε:
 α)
 Καθίσματα επιβατών διατεταγμένα προς τα εμπρός σε οχήματα των κατηγοριών Μ2 και Μ3, των Κλάσεων II, III και B (1),
 β)
 Οχήματα των κατηγοριών Μ2 και Μ3 των Κλάσεων ΙΙ, ΙΙΙ και B (1) όσον αφορά τις αγκυρώσεις των καθισμάτων επιβατών τους και την εγκατάσταση των καθισμάτων.
 1.2.
 Κατόπιν αίτησης του κατασκευαστή, τα οχήματα της κατηγορίας M2
 (1) που εγκρίθηκαν με τον κανονισμό αριθ. 17 θεωρείται ότι ανταποκρίνονται στις απαιτήσεις του παρόντος κανονισμού.
 1.3.
 Τα οχήματα στα οποία κάποια καθίσματα καλύπτονται από την προβλεπόμενη στην παράγραφο 7.4 του κανονισμού αριθ. 14 παρέκκλιση εγκρίνονται βάσει του παρόντος κανονισμού.
 2. ΟΡΙΣΜΟΙ


text:
2.1.
 Ως «έγκριση καθίσματος» νοείται η έγκριση ενός τύπου καθίσματος ως κατασκευαστικού στοιχείου σε σχέση με την προστασία των χρηστών καθισμάτων διατεταγμένων προς τα εμπρός, όσον αφορά την αντοχή τους και το σχεδιασμό των ερεισίνωτων.
 2.2.
 Ως «έγκριση οχήματος» νοείται η έγκριση ενός τύπου οχήματος όσον αφορά την αντοχή των μερών του σώματος του οχήματος στα οποία πρόκειται να στερεωθούν τα καθίσματα και όσον αφορά την εγκατάσταση των καθισμάτων.
 2.3.
 Ως «τύπος καθίσματος» νοούνται τα καθίσματα που δεν διαφέρουν ουσιαστικά ως προς τα ακόλουθα χαρακτηριστικά που δύναται να επηρεάσουν την αντοχή και την επικινδυνότητά τους:
 2.3.1.
 Δομή, σχήμα, διαστάσεις και υλικά των φερόντων μερών,
 2.3.2.
 Τύποι και διαστάσεις του συστήματος ρύθμισης και ασφαλίσεως του ερεισινώτου,
 2.3.3.
 Διαστάσεις, δομή και υλικά των εξαρτημάτων στερέωσης και των υποστηριγμάτων (π.χ. πόδια),
 2.4.
 Ως «τύπος οχήματος» νοούνται τα οχήματα που δεν διαφέρουν ουσιαστικά όσον αφορά:
 2.4.1.
 τα κατασκευαστικά χαρακτηριστικά που σχετίζονται με τον παρόντα κανονισμό και,
 2.4.2.
 τον τύπο ή τους τύπους καθίσματος (-ων) εγκεκριμένου τύπου που είναι τοποθετημένα στο όχημα, κατά περίπτωση.
 2.5.
 Ως «κάθισμα» νοείται μια δομή που ενδέχεται να είναι αγκυρωμένη στο σώμα του οχήματος, συμπεριλαμβανομένης της διακόσμησής της και των εξαρτημάτων στερέωσής της, η οποία προορίζεται για να χρησιμοποιείται σε όχημα και να δίνει τη δυνατότητα να κάθονται ένας ή περισσότεροι ενήλικες.
 2.6.
 Ως «ατομικό κάθισμα» νοείται ένα κάθισμα σχεδιασμένο και κατασκευασμένο για τη φιλοξενία ενός καθήμενου επιβάτη.
 2.7.
 Ως «διπλό κάθισμα» νοείται ένα κάθισμα σχεδιασμένο και κατασκευασμένο για τη φιλοξενία δύο καθήμενων επιβατών ο ένας δίπλα στον άλλο. Δύο καθίσματα το ένα δίπλα στο άλλο χωρίς διασύνδεση θεωρούνται δύο ατομικά καθίσματα.
 2.8.
 Ως «σειρά καθισμάτων» νοείται ένα κάθισμα σχεδιασμένο και κατασκευασμένο για τη φιλοξενία τριών ή περισσότερων καθήμενων επιβατών ο ένας δίπλα στον άλλο. Πολλά ατομικά ή διπλά καθίσματα διατεταγμένα το ένα δίπλα στο άλλο δεν θεωρούνται σειρά καθισμάτων.
 2.9.
 Ως «προσκέφαλο καθίσματος» νοείται το μέρος του καθίσματος που είναι διατεταγμένο σχεδόν οριζοντίως και σχεδιασμένο για να υποστηρίζει ένα καθήμενο επιβάτη.
 2.10.
 Ως «ερεισίνωτο» νοείται το μέρος του καθίσματος που είναι σχεδόν κατακόρυφο και σχεδιασμένο να υποστηρίζει την πλάτη, τους ώμους και, πιθανώς, την κεφαλή του επιβάτη.
 2.11.
 Ως «σύστημα ρύθμισης» νοείται ο μηχανισμός μέσω του οποίου το κάθισμα ή τα μέρη αυτού δύναται να ρυθμίζονται σε μια θέση κατάλληλη για τον καθήμενο επιβάτη.
 2.12.
 Ως «σύστημα μετατόπισης» νοείται ο μηχανισμός που επιτρέπει στο κάθισμα ή στα μέρη αυτού να μετατοπίζονται κατά πλάτος ή κατά μήκος χωρίς σταθερή ενδιάμεση θέση του καθίσματος ή ενός από τα μέρη του, για να διευκολύνεται η πρόσβαση των επιβατών.
 2.13.
 Ως «σύστημα ασφάλισης» νοείται ο μηχανισμός που εξασφαλίζει ότι το κάθισμα και τα μέρη αυτού διατηρούνται στη θέση χρήσης.
 2.14.
 Ως «αγκύρωση» νοείται ένα μέρος του δαπέδου ή του σώματος ενός οχήματος στο οποίο μπορεί να στερεωθεί το κάθισμα.
 2.15.
 Ως «εξαρτήματα στερέωσης» νοούνται τα μπουλόνια ή άλλα κατασκευαστικά στοιχεία που χρησιμοποιούνται για τη στερέωση του καθίσματος στο όχημα.
 2.16.
 Ως «φορείο» νοείται ο εξοπλισμός δοκιμών που κατασκευάζεται και χρησιμοποιείται για τη δυναμική αναπαραγωγή οδικών ατυχημάτων με μετωπική σύγκρουση.
 2.17.
 Ως «βοηθητικό κάθισμα»


text:
νοείται ένα κάθισμα για το ανδρείκελο που έχει τοποθετηθεί στο φορείο στο πίσω μέρος του προς δοκιμή καθίσματος. Αυτό το κάθισμα πρέπει να είναι αντιπροσωπευτικό του καθίσματος που πρόκειται να χρησιμοποιηθεί στο όχημα πίσω από το προς δοκιμή κάθισμα.
 2.18.
 Ως «επίπεδο αναφοράς» νοείται το επίπεδο που διέρχεται από τα σημεία επαφής των φτερνών του ανδρεικέλου και χρησιμοποιείται για τον προσδιορισμό του σημείου «H» και της πραγματικής γωνίας του κορμού όσον αφορά τη θέση καθήμενων των οχημάτων σύμφωνα με τις προδιαγραφές του παραρτήματος 4.
 2.19.
 Ως «ύψος αναφοράς» νοείται το ύψος της κορυφής του καθίσματος πάνω από το επίπεδο αναφοράς.
 2.20.
 Ως «ανδρείκελο» νοείται ένα ανδρείκελο που ανταποκρίνεται στις προδιαγραφές για HYBRID II ή III (2)
 2.21.
 Ως «ζώνη αναφοράς» νοείται ο χώρος μεταξύ δύο κατακόρυφων διαμηκών επιπέδων, που απέχουν 400 mm και είναι συμμετρικά ως προς το σημείο «H», ο οποίος ορίζεται μέσω περιστροφής από την κάθετη στην οριζόντια θέση της συσκευής ομοιώματος κεφαλής που περιγράφεται στον κανονισμό αριθ. 21, παράρτημα 1. Η συσκευή πρέπει να τοποθετείται όπως περιγράφεται στο εν λόγω παράρτημα του κανονισμού αριθ. 21 και να ρυθμίζεται στο μέγιστο μήκος της των 840 mm και στο ελάχιστο μήκος της των 736 mm για τον εναπομένοντα περιορισμό του εν λόγω χώρου.
 2.22.
 Ο όρος «ζώνη 3 σημείων» για τους σκοπούς του παρόντος κανονισμού περιλαμβάνει επίσης τις ζώνες με πάνω από τρία σημεία αγκύρωσης.
 2.23.
 Ως «απόσταση μεταξύ καθισμάτων» νοείται, στην περίπτωση των καθισμάτων που είναι διατεταγμένα προς την ίδια κατεύθυνση, η απόσταση μεταξύ του εμπρόσθιου μέρους ενός ερεισίνωτου καθίσματος και του οπίσθιου μέρους του ερεισίνωτου καθίσματος που προηγείται, μετρούμενη οριζοντίως σε ύψος 620 mm από το δάπεδο.
 3. ΑΙΤΗΣΗ ΕΓΚΡΙΣΗΣ
 3.1.
 Η αίτηση για την έγκριση ενός καθίσματος υποβάλλεται από τον κατασκευαστή του καθίσματος ή από δεόντως διαπιστευμένο αντιπρόσωπο αυτού.
 3.2.
 Η αίτηση για την έγκριση του οχήματος υποβάλλεται από τον κατασκευαστή του οχήματος ή από δεόντως διαπιστευμένο αντιπρόσωπο αυτού.
 3.3.
 Η αίτηση για έγκριση ενός καθίσματος ή ενός οχήματος συνοδεύεται από τα ακόλουθα έγγραφα εις τριπλούν και από τα ακόλουθα στοιχεία:
 3.3.1.
 Για έγκριση καθίσματος:
 3.3.1.1.
 Λεπτομερή περιγραφή του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
 3.3.1.2.
 Σχέδια, σε κατάλληλη κλίμακα και με επαρκείς λεπτομέρειες, του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
 3.3.2.
 Για έγκριση οχήματος:
 3.3.2.1.
 Λεπτομερή περιγραφή των μερών του σώματος του οχήματος που χρησιμοποιούνται ως σημεία αγκύρωσης.
 3.3.2.2.
 Σχέδια, σε κατάλληλη κλίμακα και με επαρκείς λεπτομέρειες, των μερών του οχήματος που χρησιμοποιούνται ως σημεία αγκύρωσης.
 3.4.
 Τα ακόλουθα υποβάλλονται στην αρμόδια για τις δοκιμές έγκρισης τεχνική υπηρεσία:
 3.4.1.
 Δύο καθίσματα αντιπροσωπευτικά του προς έγκριση τύπου, στην περίπτωση της έγκρισης καθίσματος.
 3.4.2
 Ένα μέρος του σώματος του οχήματος, σε περίπτωση έγκρισης οχήματος.
 4. ΕΓΚΡΙΣΗ
 4.1.
 Αν το κάθισμα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις της παραγράφου 5 κατωτέρω, χορηγείται η έγκριση του εν λόγω τύπου καθίσματος.
 4.2.
 Αν το όχημα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις των


text:
παραγράφων 6 και 7 κατωτέρω, χορηγείται η έγκριση του εν λόγω τύπου οχήματος.
 4.3.
 Ένας αριθμός έγκρισης αποδίδεται σε κάθε εγκεκριμένο τύπο. Τα πρώτα δύο ψηφία του (προς το παρόν 01, που αντιστοιχεί με τη σειρά τροπολογιών 01) δηλώνουν τη σειρά τροπολογιών που ενσωματώνουν τις πλέον πρόσφατες σημαντικές τεχνικές τροποποιήσεις που έχουν γίνει στον κανονισμό τη στιγμή της έκδοσης της έγκρισης. Το ίδιο Συμβαλλόμενο Μέρος δεν επιτρέπεται να αποδώσει τον ίδιο αριθμό σε οποιοδήποτε άλλο τύπο καθίσματος ή οποιοδήποτε άλλο τύπο οχήματος.
 4.4.
 Ειδοποίηση έγκρισης ή επέκτασης ή άρνησης έγκρισης ενός τύπου καθίσματος ή/και ενός τύπου οχήματος σύμφωνα με τον παρόντα κανονισμό γνωστοποιείται στα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό, με έντυπο σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
 4.5.
 Σε κάθε κάθισμα το οποίο ανταποκρίνεται σε τύπο καθίσματος που έχει εγκριθεί σύμφωνα με τον παρόντα κανονισμό και σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό τοποθετείται εμφανώς και σε σημείο ευπρόσιτο που προσδιορίζεται στο έντυπο έγκρισης ένα διεθνές σήμα έγκρισης αποτελούμενο από:
 4.5.1.
 Ένα κύκλο που περιβάλλει το γράμμα «E», ακολουθούμενο από τον χαρακτηριστικό αριθμό του κράτους που χορήγησε την έγκριση (3).
 4.5.2.
 Τον αριθμό του παρόντος κανονισμού, ακολουθούμενο από το γράμμα R, μια παύλα και τον αριθμό έγκρισης, τοποθετημένο στα δεξιά του κύκλου όπως περιγράφεται στην παράγραφο 4.5.1.
 4.6.
 Το σήμα έγκρισης πρέπει να είναι ευανάγνωστο και ανεξίτηλο.
 4.7.
 Κατά περίπτωση, το σήμα έγκρισης τίθεται πάνω στο κάθισμα ή στα καθίσματα ή πάνω ή κοντά στην αναγνωριστική πινακίδα που έχει τοποθετηθεί στο όχημα από τον κατασκευαστή.
 4.8.
 Παραδείγματα διατάξεων σημάτων έγκρισης δίνονται στο παράρτημα 3.
 5. ΑΠΑΙΤΗΣΕΙΣ ΓΙΑ ΤΑ ΚΑΘΙΣΜΑΤΑ
 5.1.
 Κάθε τύπος καθίσματος υπόκειται στις απαιτήσεις δοκιμών είτε του προσαρτήματος 1 (δυναμική δοκιμή) είτε των προσαρτημάτων 5 και 6 (στατική δοκιμή) κατόπιν αιτήσεως του κατασκευαστή.
 5.2.
 Οι δοκιμές τις οποίες έχει περάσει επιτυχώς ο τύπος καθίσματος καταγράφονται στο έντυπο κοινοποίησης της έγκρισης ενός τύπου καθίσματος σύμφωνα με το υπόδειγμα του παραρτήματος 1.
 5.3.
 Κάθε προβλεπόμενο σύστημα ρύθμισης και μετατόπισης θα περιλαμβάνει ένα σύστημα ασφάλισης, το οποίο θα λειτουργεί αυτόματα.
 5.4.
 Τα συστήματα ρύθμισης και ασφάλισης δεν απαιτείται να είναι σε πλήρη κατάσταση λειτουργίας μετά τη δοκιμή.
 6. ΑΠΑΙΤΗΣΕΙΣ ΑΝΑΦΟΡΙΚΑ ΜΕ ΑΓΚΥΡΩΣΕΙΣ ΚΑΘΙΣΜΑΤΩΝ ΕΝΟΣ ΤΥΠΟΥ ΟΧΗΜΑΤΟΣ
 6.1.
 Οι αγκυρώσεις των καθισμάτων του οχήματος πρέπει να είναι ικανές να αντέχουν:
 6.1.1.
 είτε τη δοκιμή που περιγράφεται στο προσάρτημα 2,
 6.1.2.
 είτε, αν το κάθισμα είναι τοποθετημένο στο προς δοκιμή μέρος του σώματος του οχήματος, τις δοκιμές που προβλέπονται στο προσάρτημα 1. Το κάθισμα δεν χρειάζεται να είναι ένα εγκεκριμένο κάθισμα, εφόσον ικανοποιεί τις απαιτήσεις της παραγράφου 3.2.1 του προαναφερθέντος προσαρτήματος.
 6.2.
 Η μόνιμη παραμόρφωση, περιλαμβανομένης της θραύσης, μιας αγκύρωσης ή της γύρω περιοχής επιτρέπεται εφόσον έχει εκτεθεί στην προδιαγραφόμενη δύναμη καθ’ όλη την καθορισμένη περίοδο.
 6.3.
 Σε περίπτωση πλειόνων τύπων αγκύρωσης σε ένα όχημα, για να χορηγηθεί έγκριση του οχήματος, πρέπει να δοκιμαστεί κάθε παραλλαγή.
 6.4.
 Επιτρέπεται να χρησιμοποιηθεί μία δοκιμή για να εγκριθεί ταυτόχρονα ένα κάθισμα και


text:
ένα όχημα.
 6.5.
 Στην περίπτωση των οχημάτων κατηγορίας Μ3, οι αγκυρώσεις των καθισμάτων θεωρείται ότι συμμορφώνονται με τις απαιτήσεις των παραγράφων 6.1 και 6.2 εφόσον οι αγκυρώσεις των ζωνών ασφαλείας των αντίστοιχων θέσεων καθήμενων είναι τοποθετημένες απευθείας στα καθίσματα που πρόκειται να εγκατασταθούν και αυτές οι αγκυρώσεις ζωνών πληρούν τις απαιτήσεις του κανονισμού αριθ. 14, αν είναι απαραίτητο με την παρέκκλιση που προβλέπεται στην παράγραφο 7.4.
 7. ΑΠΑΙΤΗΣΕΙΣ ΓΙΑ ΤΗΝ ΕΓΚΑΤΑΣΤΑΣΗ ΚΑΘΙΣΜΑΤΩΝ ΣΕ ΕΝΑΝ ΤΥΠΟ ΟΧΗΜΑΤΟΣ
 7.1.
 Όλα τα διατεταγμένα προς τα εμπρός καθίσματα εγκρίνονται με βάση τις απαιτήσεις της παραγράφου 5 του παρόντος κανονισμού και υπόκεινται στους ακόλουθους όρους:
 7.1.1.
 το κάθισμα θα έχει ύψος αναφοράς τουλάχιστον 1 m, και
 7.1.2.
 το σημείο «H» του αμέσως οπίσθιου καθίσματος πρέπει να βρίσκεται λιγότερο από 72 mm πάνω από το σημείο «H» του εν λόγω καθίσματος, ή, αν στο οπίσθιο κάθισμα το σημείο «H» βρίσκεται ψηλότερα από 72 mm, τότε το εν λόγω κάθισμα πρέπει να δοκιμαστεί και να εγκριθεί για εγκατάσταση σε τέτοια θέση.
 7.2.
 Κατά την έγκριση σύμφωνα με το προσάρτημα 1, εφαρμόζονται οι δοκιμές 1 και 2, με εξαίρεση τα ακόλουθα:
 7.2.1.
 Η δοκιμή 1 δεν εφαρμόζεται όταν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ευθέως οπισθίως του προς δοκιμή καθίσματος).
 7.2.2.
 Η δοκιμή 2 δεν εφαρμόζεται
 7.2.2.1.
 αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη, ή
 7.2.2.2.
 αν το πίσω κάθισμα είναι εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση), ή
 7.2.2.3.
 αν το κάθισμα πληροί τις απαιτήσεις του προσαρτήματος 6 του παρόντος κανονισμού.
 7.3.
 Κατά την έγκριση σύμφωνα με τα προσαρτήματα 5 και 6 εφαρμόζονται όλες οι δοκιμές, με εξαίρεση τα ακόλουθα:
 7.3.1.
 Η δοκιμή του προσαρτήματος 5 δεν εφαρμόζεται αν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ευθέως οπισθίως του προς δοκιμή καθίσματος).
 7.3.2.
 Η δοκιμή του προσαρτήματος 6 δεν εφαρμόζεται:
 7.3.2.1.
 αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη, ή
 7.3.2.2.
 αν το οπίσθιο κάθισμα είναι εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση).
 8. ΣΥΜΜΟΡΦΩΣΗ ΠΑΡΑΓΩΓΗΣ
 Οι διαδικασίες παραγωγής πρέπει να είναι σύμφωνες με εκείνες που προβλέπονται στη Συμφωνία, προσάρτημα 2 (E/ECE/324-E/ECE/TRANS/505/Rev.2), με τις ακόλουθες απαιτήσεις:
 8.1.
 Τα καθίσματα και/ή τα οχήματα που έχουν εγκριθεί με βάση τον παρόντα κανονισμό πρέπει να είναι κατασκευασμένα κατά τρόπο που να συμμορφώνονται με τον εγκεκριμμένο τύπο, ικανοποιώντας τις απαιτήσεις που ορίζονται στις ανωτέρω παραγράφους 5, 6 και 7.
 8.2.
 Για να ελέγχεται αν τηρούνται οι απαιτήσεις της παραγράφου 8.1, πρέπει να διενεργούνται κατάλληλοι έλεγχοι παραγωγής. Σε αυτή την περίπτωση, κατάλληλος έλεγχος σημαίνει έλεγχος των διαστάσεων του προϊόντος, καθώς και της ύπαρξης διαδικασιών για τον αποτελεσματικό έλεγχο της ποιότητας των προϊόντων.
 8.3.
 Η αρμόδια αρχή που χορήγησε την έγκριση τύπου μπορεί ανά πάσα στιγμή να επαληθεύσει τις


text:
μεθόδους ελέγχου της συμμόρφωσης οι οποίες εφαρμόζονται σε κάθε μονάδα παραγωγής και να διεξαγάγει επί δειγμάτων οποιαδήποτε δοκιμή θεωρηθεί απαραίτητη από τις δοκιμές που πραγματοποιούνται για την έγκριση. Αυτές οι επαληθεύσεις διενεργούνται συνήθως ανά έτος.
 9. ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΠΑΡΑΓΩΓΗΣ
 9.1.
 Η έγκριση που χορηγείται για ένα τύπο καθίσματος ή/και τύπο οχήματος σύμφωνα με τον παρόντα κανονισμό δύναται να ανακληθεί αν δεν πληρούνται οι απαιτήσεις που παρατίθενται παραπάνω.
 9.2.
 Αν ένα Συμβαλλόμενο Μέρος της Συμφωνίας που εφαρμόζει τον παρόντα κανονισμό ανακαλέσει μια έγκριση που έχει χορηγήσει προηγουμένως, πρέπει να ενημερώσει αμέσως σχετικά τα άλλα Συμβαλλόμενα Μέρη που εφαρμόζουν τον παρόντα κανονισμό, μέσω εγγράφου κοινοποίησης σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
 10. ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΥΠΟΥ ΚΑΘΙΣΜΑΤΟΣ Η/ΚΑΙ ΤΥΠΟΥ ΟΧΗΜΑΤΟΣ
 10.1.
 Κάθε τροποποίηση του τύπου καθίσματος ή/και τύπου οχήματος κοινοποιείται στη διοικητική υπηρεσία που ενέκρινε τον τύπο καθίσματος ή/και τον τύπο οχήματος. Η υπηρεσία τότε δύναται:
 10.1.1.
 Να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι οπωσδήποτε το κάθισμα ή/και το όχημα εξακολουθεί να πληροί τις απαιτήσεις, ή
 10.1.2.
 Να απαιτήσει περαιτέρω έκθεση δοκιμών από την τεχνική υπηρεσία που είναι αρμόδια για τη διεξαγωγή των δοκιμών.
 10.2.
 Επιβεβαίωση ή άρνηση της έγκρισης, όπου θα αναφέρονται οι μεταβολές, κοινοποιείται στα Συμβαλλόμενα Μέρη της Συμφωνίας που εφαρμόζουν τον παρόντα κανονισμό σύμφωνα με τη διαδικασία που καθορίζεται στην παράγραφο 4.4 ανωτέρω.
 10.3.
 Η αρμόδια αρχή που εκδίδει επέκταση έγκρισης καθορίζει αύξοντα αριθμό για την εν λόγω επέκταση και ενημερώνει σχετικώς τα άλλα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 και/ ή του παραρτήματος 2 του παρόντος κανονισμού.
 11. ΟΡΙΣΤΙΚΗ ΔΙΑΚΟΠΗ ΠΑΡΑΓΩΓΗΣ
 Αν ο κάτοχος της έγκρισης διακόψει οριστικά την παραγωγή ενός τύπου οχήματος που έχει εγκριθεί σύμφωνα με τον παρόντα κανονισμό, ενημερώνει σχετικώς την αρχή που χορήγησε την έγκριση. Με τη λήψη της σχετικής κοινοποίησης, η εν λόγω αρχή ενημερώνει σχετικώς τα άλλα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
 12. ΜΕΤΑΒΑΤΙΚΕΣ ΔΙΑΤΑΞΕΙΣ
 12.1.
 Από την επίσημη ημερομηνία έναρξης ισχύος της σειράς τροπολογιών 01, κανένα Συμβαλλόμενο Μέρος που εφαρμόζει τον παρόντα κανονισμό δεν δύναται να αρνηθεί τη χορήγηση εγκρίσεων ΟΕΕ δυνάμει του παρόντος κανονισμού, όπως αυτός τροποποιήθηκε από τη σειρά τροπολογιών 01.
 12.2.
 Από την 1η Οκτωβρίου 1999 για οχήματα της κατηγορίας M2 με μέγιστη μάζα που δεν υπερβαίνει τα 3 500 kg και από την εξηκοστή ημέρα μετά την έναρξη ισχύος της σειράς τροπολογιών 01 του παρόντος κανονισμού για τα οχήματα της κατηγορίας M3, τα Συμβαλλόμενα Μέρη που εφαρμόζουν τον παρόντα κανονισμό πρέπει να χορηγούν εγκρίσεις ΟΕΕ μόνο αν ικανοποιούνται οι απαιτήσεις του παρόντος κανονισμού, όπως αυτός τροποποιήθηκε με τη σειρά τροπολογιών 01.
 12.3.
 Από την 1η Οκτωβρίου 2001 για οχήματα της κατηγορίας M2 με μέγιστη μάζα που δεν υπερβαίνει τα 3 500 kg και από την 1η Οκτωβρίου 1999 για


text:
οχήματα της κατηγορίας M3, τα Συμβαλλόμενα Μέρη που εφαρμόζουν τον παρόντα κανονισμό επιτρέπεται να αρνούνται να αναγνωρίζουν εγκρίσεις που δεν χορηγήθηκαν σύμφωνα με τη σειρά τροπολογιών 01 του παρόντος κανονισμού.
 13. ΟΝΟΜΑΤΑ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΥΠΕΥΘΥΝΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΔΙΟΙΚΗΤΙΚΩΝ ΥΠΗΡΕΣΙΩΝ
 Τα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι υπεύθυνες για τη διεξαγωγή των δοκιμών έγκρισης και των διοικητικών υπηρεσιών που χορηγούν εγκρίσεις και στις οποίες πρέπει να στέλνονται τα εκδοθέντα σε άλλες χώρες έγγραφα που πιστοποιούν έγκριση ή άρνηση ή επέκταση ή ανάκληση έγκρισης.
 (1) Όπως προσδιορίζονται στο παράρτημα 7 της Ενοποιημένης Απόφασης για την Κατασκευή Οχημάτων (R.E.3), έγγραφο TRANS/WP.29/78/Rev.1/Amend.2, όπως τροποποιήθηκε τελικά με την Τροπολογία 4.
 (2) Οι τεχνικές προδιαγραφές και τα λεπτομερή σχέδια του HYBRID ΙΙ και ΙΙΙ, που αντιστοιχούν στις κύριες διαστάσεις του ενήλικα άνδρα του πεντηκοστού εκατοστημορίου των Ηνωμένων Πολιτειών Αμερικής, και οι προδιαγραφές για την προσαρμογή του για τη δοκιμή αυτή έχουν κατατεθεί στον Γενικό Γραμματέα των Ηνωμένων Εθνών και είναι διαθέσιμα κατόπιν αίτησης στη γραμματεία της Οικονομικής Επιτροπής για την Ευρώπη, Palais des Nations, Γενεύη, Ελβετία.
 (3) 1 για τη Γερμανία, 2 για τη Γαλλία, 3 για την Ιταλία, 4 για την Ολλανδία, 5 για τη Σουηδία, 6 για το Βέλγιο, 7 για την Ουγγαρία, 8 για την Τσεχική Δημοκρατία, 9 για την Ισπανία, 10 για τη Σερβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (κενό), 16 για τη Νορβηγία, 17 για τη Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για τη Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (κενό), 31 για τη Βοσνία και Ερζεγοβίνη, 32 για τη Λετονία, 33 (κενό), 34 για τη Βουλγαρία, 35 (κενό), 36 για τη Λιθουανία, 37 για την Τουρκία, 38 (κενό), 39 για το Αζερμπαϊτζάν, 40 για την Πρώην Γιουγκοσλαβική Δημοκρατία της Μακεδονίας, 41 (κενό), 42 για την Ευρωπαϊκή Κοινότητα (οι εγκρίσεις χορηγούνται από τα κράτη μέλη της με χρήση του αντίστοιχου συμβόλου ΟΕΕ τους), 43 για την Ιαπωνία, 44 (κενό), 45 για την Αυστραλία, 46 για την Ουκρανία, 47 για τη Νότιο Αφρική, 48 για τη Νέα Ζηλανδία, 49 για την Κύπρο, 50 για τη Μάλτα, 51 για τη Δημοκρατία της Κορέας, 52 για τη Μαλαισία, 53 για την Ταϊλάνδη, 54 και 55 (κενά) και 56 για το Μαυροβούνιο. Οι επόμενοι αριθμοί θα αποδοθούν σε άλλες χώρες με τη χρονολογική σειρά με την οποία θα κυρώσουν ή θα προσχωρήσουν στη Συμφωνία σχετικά με την υιοθέτηση ενιαίων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τους όρους για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές,


text:
και οι αριθμοί που αποδίδονται κατά αυτό τον τρόπο θα κοινοποιούνται από τον Γενικό Γραμματέα των Ηνωμένων Εθνών στα Συμβαλλόμενα Μέρη της Συμφωνίας.
 Προσάρτημα 1
 Διαδικασίες δοκιμών για καθίσματα σύμφωνα με την παράγραφο 5 ή/και αγκυρώσεις σύμφωνα με την παράγραφο 6.1.2
 1. Απαιτήσεις
 1.1. Οι δοκιμές πρέπει να προσδιορίζουν:
 1.1.1.
 Αν ο επιβάτης (οι επιβάτες) του καθίσματος συγκρατείται (συγκρατούνται) σωστά από το κάθισμα (τα καθίσματα) εμπρός του (τους) ή/και μέσω της χρήσης ζώνης ασφαλείας.
 1.1.1.1.
 Αυτή η απαίτηση θεωρείται ότι ικανοποιείται αν η εμπρόσθια κίνηση οποιουδήποτε μέρους του κορμού και της κεφαλής του ανδρεικέλου δεν υπερβεί το εγκάρσιο κατακόρυφο επίπεδο που βρίσκεται σε απόσταση 1,6 m από το σημείο «R» του βοηθητικού καθίσματος.
 1.1.2.
 Αν ο επιβάτης (οι επιβάτες) του καθίσματος δεν τραυματίζεται (τραυματίζονται) σοβαρά.
 1.1.2.1.
 Αυτή η απαίτηση θεωρείται ότι ικανοποιείται αν πληρούνται τα ακόλουθα κριτήρια εμβιομηχανικής αποδοχής για το οργανοφόρο ανδρείκελο, τα οποία προσδιορίζονται σύμφωνα με το προσάρτημα 4, ήτοι:
 1.1.2.1.1.
 το κριτήριο αποδοχής κεφαλής ΗΑC είναι μικρότερο από 500,
 1.1.2.1.2.
 το κριτήριο αποδοχής θώρακα (ThAC) είναι μικρότερο από 30g εκτός από περιόδους συνολικά μικρότερες των 3 ms (g = 9,81 m/s2),
 1.1.2.1.3.
 το κριτήριο αποδοχής μηριαίου οστού (FAC) είναι μικρότερο από 10kN και δεν γίνεται υπέρβαση της τιμής των 8 kN για περιόδους συνολικά μικρότερες των 20 ms.
 1.1.3.
 Αν το κάθισμα και η έδραση του καθίσματος έχουν επαρκή αντοχή.
 1.1.3.1.
 Αυτή η απαίτηση θεωρείται ότι ικανοποιείται αν:
 1.1.3.1.1.
 κανένα μέρος του καθίσματος, της έδρασης του καθίσματος ή των παρελκόμενων δεν αποσπάται εντελώς κατά τη διάρκεια της δοκιμής,
 1.1.3.1.2.
 το κάθισμα συγκρατείται σταθερά, ακόμη και αν μία ή περισσότερες αγκυρώσεις αποσπαστούν μερικώς και όλα τα συστήματα ασφάλισης παραμείνουν άθικτα καθόλη τη διάρκεια της δοκιμής,
 1.1.3.1.3.
 ύστερα από τη δοκιμή, κανένα δομικό μέρος του καθίσματος ή των παρελκόμενων δεν έχει οποιαδήποτε ρωγμή ή κοφτερά μέρη ή προεξοχές που είναι πιθανό να προκαλέσουν σωματική βλάβη.
 1.2. Όλα τα εξαρτήματα στερέωσης που βρίσκονται στο πίσω μέρος του καθίσματος ή παρελκόμενα αυτού πρέπει να είναι τέτοια ώστε να μειώνεται ο κίνδυνος πρόκλησης σωματικής βλάβης σε επιβάτη κατά την πρόσκρουση. Αυτή η απαίτηση θεωρείται ότι ικανοποιείται αν οποιοδήποτε μέρος που δύναται να έρθει σε επαφή με σφαίρα διαμέτρου 165 mm παρουσιάζει ακτίνα καμπυλότητας τουλάχιστον 5 mm.
 1.2.1.
 Αν οποιοδήποτε μέρος των εξαρτημάτων στερέωσης και των παρελκομένων που προαναφέρονται είναι κατασκευασμένο από υλικό σκληρότητας κατώτερης από 50 Shore Α σε άκαμπτο υπόστρωμα· οι απαιτήσεις που καθορίζονται στην παραπάνω παράγραφο 1.2 ισχύουν μόνο για το άκαμπτο υπόστρωμα.
 1.2.2.
 Τα μέρη του πίσω μέρους του καθίσματος, όπως διατάξεις ρύθμισης για το κάθισμα και παρελκόμενα, δεν υπόκεινται στις απαιτήσεις της παραγράφου 1.2, αν στην θέση ηρεμίας βρίσκονται κάτω από ένα οριζόντιο επίπεδο 400 mm πάνω από το επίπεδο αναφοράς, ακόμη και αν ο επιβάτης θα μπορούσε να έλθει σε επαφή με αυτά.
 2. Προετοιμασία του προς δοκιμή καθίσματος
 2.1. Το προς δοκιμή κάθισμα τοποθετείται:
 2.1.1.
 είτε σε εξέδρα δοκιμών αντιπροσωπευτική του σώματος ενός οχήματος,
 2.1.2.
 είτε σε άκαμπτη εξέδρα δοκιμών.
 2.2. Η αγκύρωση στην εξέδρα δοκιμών που προβλέπεται για το κάθισμα (τα καθίσματα) δοκιμής πρέπει να


text:
είναι ταυτόσημη ή να έχει τα ίδια χαρακτηριστικά με εκείνη που χρησιμοποιείται στο όχημα (στα οχήματα) όπου προορίζεται να χρησιμοποιείται το κάθισμα.
 2.3. Το προς δοκιμή κάθισμα πρέπει να είναι πλήρες με όλη την επένδυση και τα παρελκόμενα. Αν το κάθισμα είναι εφοδιασμένο με τραπεζάκι, αυτό πρέπει να βρίσκεται στη θέση στοιβασίας.
 2.4. Αν είναι συρόμενο, το κάθισμα θα τοποθετείται στη θέση μέγιστης επέκτασης.
 2.5. Αν είναι ρυθμιζόμενο, το ερεισίνωτο του καθίσματος πρέπει να ρυθμιστεί ούτως ώστε η προκύπτουσα κλίση του κορμού του ανδρεικέλου που χρησιμοποιείται για τον προσδιορισμό του σημείου «H» και της πραγματικής γωνίας του κορμού για τις θέσεις καθήμενων των οχημάτων να είναι κατά το δυνατόν πλησιέστερη προς εκείνη που συνιστάται από τον κατασκευαστή για κανονική χρήση ή, ελλείψει συγκεκριμένης σύστασης του κατασκευαστή, κατά το δυνατόν πλησιέστερη προς τις 25° προς τα πίσω σε σχέση με την κατακόρυφο.
 2.6 Αν το πίσω κάθισμα είναι εξοπλισμένο με ρυθμιζόμενο καθ’ ύψος προσκέφαλο, αυτό πρέπει να βρίσκεται στη χαμηλότερη θέση του.
 2.7. Οι ζώνες ασφαλείας εγκεκριμένου τύπου, σύμφωνα με τον κανονισμό αριθ. 16, που είναι τοποθετημένες σε αγκυρώσεις εγκατεστημένες σύμφωνα με τον κανονισμό αριθ. 14 (συμπεριλαμβανομένης, κατά περίπτωση, της παρέκκλισης που προβλέπεται στην παράγραφο 7.4 του εν λόγω κανονισμού) τοποθετούνται τόσο στο βοηθητικό κάθισμα, όσο και στο προς δοκιμή κάθισμα.
 3. Δυναμικές δοκιμές
 3.1. Δοκιμή 1
 Η εξέδρα δοκιμής πρέπει να τοποθετηθεί πάνω σε φορείο.
 3.2. Βοηθητικό κάθισμα
 Το βοηθητικό κάθισμα επιτρέπεται να είναι του ίδιου τύπου με το κάθισμα που υποβάλλεται σε δοκιμή και πρέπει να βρίσκεται παράλληλα και ευθέως οπισθίως του καθίσματος που υποβάλλεται σε δοκιμή. Τα δύο καθίσματα πρέπει να είναι στο ίδιο ύψος, να έχουν ρυθμιστεί με τον ίδιο τρόπο και σε απόσταση 750 mm.
 3.2.1.
 Αν χρησιμοποιείται βοηθητικό κάθισμα διαφορετικού τύπου, αυτό θα αναφέρεται στο έγγραφο κοινοποίησης που αφορά την έγκριση ενός τύπου καθίσματος και τη συμμόρφωση με το υπόδειγμα του παραρτήματος 1 του παρόντος κανονισμού.
 3.3. Ανδρείκελο
 3.3.1.
 Το ανδρείκελο τοποθετείται μη προσδεδεμένο στο βοηθητικό κάθισμα, ούτως ώστε το επίπεδο συμμετρίας του να αντιστοιχεί στο επίπεδο συμμετρίας της εν λόγω θέσης καθήμενων.
 3.3.2.
 Τα χέρια του ανδρεικέλου πρέπει να στηρίζονται στους μηρούς του με τους αγκώνες να αγγίζουν το ερεισίνωτο του καθίσματος. Τα πόδια πρέπει να εκτείνονται στο μέγιστο και, αν είναι δυνατόν, να είναι παράλληλα. Οι φτέρνες πρέπει να εφάπτονται του εδάφους.
 3.3.3.
 Κάθε απαιτούμενο ανδρείκελο θα εγκαθίσταται σε ένα κάθισμα σύμφωνα με την ακόλουθη διαδικασία:
 3.3.3.1.
 το ανδρείκελο τοποθετείται στο κάθισμα όσο το δυνατόν πλησιέστερα στην επιθυμητή θέση,
 3.3.3.2.
 μια επίπεδη άκαμπτη επιφάνεια με εμβαδόν 76 mm x 76 mm τοποθετείται όσο το δυνατόν χαμηλότερα έναντι του εμπρόσθιου μέρους του κορμού του ανδρεικέλου,
 3.3.3.3.
 η επίπεδη επιφάνεια πιέζεται οριζοντίως έναντι του κορμού του ανδρεικέλου με φορτίο μεταξύ 25 και 35 daN:
 3.3.3.3.1.
 ο κορμός έλκεται προς τα εμπρός από τους ώμους προς την κατακόρυφη θέση, στη συνέχεια ανακλίνεται στο ερεισίνωτο του καθίσματος. Αυτή η ενέργεια εκτελείται δύο φορές.
 3.3.3.3.2.
 χωρίς να κινείται ο κορμός, η κεφαλή τοποθετείται σε θέση τέτοια ώστε η εξέδρα που υποστηρίζει τα όργανα μέτρησης που περιέχονται στην κεφαλή


text:
να είναι οριζόντια και το μεσοβελιαίο επίπεδο της κεφαλής να είναι παράλληλο με εκείνο του οχήματος,
 3.3.3.4.
 η επίπεδη επιφάνεια αφαιρείται προσεκτικά,
 3.3.3.5.
 το ανδρείκελο μετακινείται προς τα εμπρός πάνω στο κάθισμα και επαναλαμβάνεται η διαδικασία εγκατάστασης που περιγράφεται παραπάνω,
 3.3.3.6.
 αν είναι απαραίτητο, διορθώνεται η θέση των κάτω μελών,
 3.3.3.7.
 τα εγκατεστημένα όργανα μέτρησης δεν πρέπει σε καμία περίπτωση να επηρεάζουν την κίνηση του ανδρεικέλου κατά την πρόσκρουση,
 3.3.3.8.
 η θερμοκρασία του συστήματος των οργάνων μέτρησης πρέπει να σταθεροποιηθεί πριν από τη δοκιμή και να διατηρηθεί, στο μέτρο του δυνατού, μεταξύ 19° και 26°C.
 3.4. Προσομοίωση πρόσκρουσης
 3.4.1.
 Η συνολική μεταβολή ταχύτητας του φορείου που προσομοιώνει την πρόσκρουση πρέπει να είναι μεταξύ 30 και 32 km/h.
 3.4.2.
 Η επιβράδυνση ή, κατ’ επιλογήν του αιτούντος, επιτάχυνση του φορείου κατά τη διάρκεια της προσομοίωσης πρόσκρουσης πρέπει να είναι σύμφωνη με τις διατάξεις που παρουσιάζονται στην Εικόνα 1 παρακάτω. Εκτός από διαστήματα συνολικής διάρκειας μικρότερης των 3 ms, η καμπύλη επιβράδυνσης ή επιτάχυνσης του φορείου ως συνάρτηση του χρόνου πρέπει να παραμείνει μεταξύ των οριακών καμπυλών που παρουσιάζονται στην Εικόνα 1.
 3.4.3.
 Εξάλλου, η μέση επιτάχυνση ή επιβράδυνση πρέπει να κυμαίνεται μεταξύ 6,5 και 8,5 g.
 3.5. Δοκιμή 2
 3.5.1.
 Η δοκιμή 1 πρέπει να επαναληφθεί με ένα ανδρείκελο καθισμένο στο βοηθητικό κάθισμα: το ανδρείκελο πρέπει να είναι προσδεδεμένο με ζώνη ασφαλείας τοποθετημένη και ρυθμισμένη σύμφωνα με τις οδηγίες του κατασκευαστή. Ο αριθμός των σημείων αγκύρωσης της ζώνης ασφάλειας για το σκοπό της δοκιμής 2 πρέπει να καταγράφεται στο έγγραφο κοινοποίησης σχετικά με την έγκριση ενός τύπου καθίσματος σύμφωνα με το υπόδειγμα του παραρτήματος 1 του παρόντος κανονισμού.
 3.5.2.
 Το βοηθητικό κάθισμα πρέπει είτε να είναι του ίδιου τύπου με το κάθισμα που υποβάλλεται σε δοκιμή ή διαφορετικού τύπου, τα στοιχεία του οποίου πρέπει να καταγράφονται στο έγγραφο κοινοποίησης σχετικά με την έγκριση ενός τύπου καθίσματος το οποίο καταρτίζεται σύμφωνα με το υπόδειγμα του παραρτήματος 1 του παρόντος κανονισμού.
 3.5.3.
 Σε περίπτωση όπου η δοκιμή 2 διεξάγεται με το ανδρείκελο προσδεδεμένο με ζώνη 3 σημείων και δεν γίνεται υπέρβαση των κριτηρίων τραυματισμού, το βοηθητικό κάθισμα θεωρείται ότι πληροί τις απαιτήσεις σχετικά με τα φορτία στατικής δοκιμής και την κίνηση της άνω αγκύρωσης κατά τη διάρκεια της δοκιμής που καθορίζεται στον κανονισμό αριθ. 14 σχετικά με αυτήν την εγκατάσταση.
 Εικόνα 1
 Προσάρτημα 2
 Διαδικασία δοκιμών για τις αγκυρώσεις ενός οχήματος κατ’ εφαρμογή της παραγράφου 6.1.1
 1. Εξοπλισμός δοκιμής
 1.1.
 Μια άκαμπτη δομή επαρκώς αντιπροσωπευτική του καθίσματος που προορίζεται για χρήση στο όχημα στερεώνεται με τα μέσα στερέωσης (μπουλόνια, βίδες, κ.λπ.) που παρέχονται από τον κατασκευαστή στα τμήματα της δομής που υποβάλλονται στις δοκιμές.
 1.2.
 Αν μπορούν να τοποθετηθούν στην ίδια αγκύρωση πολλοί τύποι καθισμάτων που διαφέρουν μεταξύ τους σε σχέση με την απόσταση μεταξύ των εμπρόσθιων και οπίσθιων άκρων των πελμάτων τους, η δοκιμή πρέπει να διεξαχθεί με τη μικρότερη βάση. Αυτή η βάση θα περιγράφεται στο πιστοποιητικό έγκρισης τύπου.
 2. Διαδικασία δοκιμής
 2.1.
 Πρέπει να εφαρμοστεί δύναμη F,
 2.1.1.
 σε ύψος 750 mm πάνω από το επίπεδο αναφοράς και στην κατακόρυφη γραμμή


text:
που περιέχει το γεωμετρικό κέντρο της επιφάνειας που οριοθετείται από το πολύγωνο που έχει τα διάφορα σημεία αγκύρωσης ως κορυφές ή, κατά περίπτωση, τις απώτατες αγκυρώσεις του καθίσματος, από την άκαμπτη δομή όπως ορίζεται στην παράγραφο 1.1 ανωτέρω,
 2.1.2.
 οριζοντίως και με κατεύθυνση προς το εμπρόσθιο μέρος του οχήματος,
 2.1.3.
 με όσο το δυνατόν συντομότερη καθυστέρηση και για διάρκεια τουλάχιστον 0,2 s.
 2.2.
 Η δύναμη F προσδιορίζεται είτε
 2.2.1.
 με τον ακόλουθο τύπο: F = (5 000 ± 50) × i
 όπου:
 το F δίνεται σε Ν και το i αναπαριστά τον αριθμό των θέσεων καθήμενων του καθίσματος για το οποίο πρόκειται να εγκριθούν οι προς δοκιμή αγκυρώσεις, είτε, αν το ζητήσει ο κατασκευαστής,
 2.2.2.
 σύμφωνα με τα αντιπροσωπευτικά φορτία που μετρώνται κατά τη διάρκεια δυναμικών δοκιμών, όπως περιγράφονται στο προσάρτημα 1 του παρόντος κανονισμού.
 Προσάρτημα 3
 ΜΕΤΡΗΣΕΙΣ ΠΟΥ ΠΡΕΠΕΙ ΝΑ ΓΙΝΟΥΝ
 1. Όλες οι μετρήσεις που είναι απαραίτητες πρέπει να διενεργούνται με συστήματα μέτρησης που πληρούν τις προδιαγραφές του Διεθνούς Προτύπου ISO 6487:1987 με τίτλο «Τεχνικές μέτρησης σε δοκιμές πρόσκρουσης: Όργανα».
 2. Δυναμική δοκιμή
 2.1. Μετρήσεις που πρέπει να γίνουν στο φορείο
 Πρέπει να μετρηθούν τα χαρακτηριστικά επιτάχυνσης ή επιβράδυνσης του φορείου, από τις επιβραδύνσεις ή επιταχύνσεις που μετρώνται στο άκαμπτο πλαίσιο του φορείου, με συστήματα μέτρησης με CFC 60.
 2.2. Μετρήσεις που πρέπει να γίνουν σε ανδρείκελα
 Οι ενδείξεις των οργάνων μέτρησης καταγράφονται μέσω ανεξάρτητων διαύλων δεδομένων των ακολούθων CFC:
 2.2.1.
 Μετρήσεις στην κεφαλή του ανδρεικέλου
 Η συνισταμένη τριαξονική επιτάχυνση που αναφέρεται στο κέντρο βάρους (γr) (1) πρέπει να μετρηθεί με CFC 600.
 2.2.2.
 Μετρήσεις στο θώρακα του ανδρεικέλου
 Η συνισταμένη επιτάχυνση στο κέντρο βάρους πρέπει να μετρηθεί με CFC 180.
 2.2.3.
 Μετρήσεις στο μηριαίο οστό του ανδρεικέλου
 Η αξονική δύναμη συμπίεσης πρέπει να μετρηθεί με CFC 600.
 (1) Εκφρασμένη σε g (= 9,81 m/s2), η βαθμωτή τιμή της οποίας υπολογίζεται σύμφωνα με τον ακόλουθο τύπο:
 όπου:
 γl
 =
 η τιμή της στιγμιαίας διαμήκους επιτάχυνσης,
 γv
 =
 η τιμή της στιγμιαίας κατακόρυφης επιτάχυνσης,
 γt
 =
 τιμή της στιγμιαίας εγκάρσιας επιτάχυνσης.
 Προσάρτημα 4
 ΚΑΘΟΡΙΣΜΟΣ ΤΩΝ ΚΡΙΤΗΡΙΩΝ ΑΠΟΔΟΧΗΣ
 1. Κριτήριο αποδοχής κεφαλής (ΗΑC)
 1.1.
 Αυτό το κριτήριο τραυματισμού (ΗΑC) υπολογίζεται με βάση τη συνισταμένη τριαξονική επιτάχυνση που μετράται σύμφωνα με το προσάρτημα 3, παράγραφος 2.2.1, με τον ακόλουθο τύπο:
 όπου t1 και t2 είναι οποιεσδήποτε τιμές χρόνου κατά τη διάρκεια της δοκιμής και ΗΑC είναι η μέγιστη τιμή για το χρονικό διάστημα t1, t2. Οι τιμές των t1 και t2 εκφράζονται σε δευτερόλεπτα.
 2. Κριτήριο αποδοχής θώρακα (ThAC)
 2.1.
 Αυτό το κριτήριο καθορίζεται από την απόλυτη τιμή της συνισταμένης επιτάχυνσης, εκφραζόμενη σε g και μετρούμενη σύμφωνα με το προσάρτημα 3, παράγραφος 2.2.2, και από την περίοδο επιτάχυνσης, εκφραζόμενη σε ms.
 3. Κριτήριο αποδοχής μηριαίου οστού (FAC)
 Αυτό το κριτήριο καθορίζεται από τη θλιπτική φόρτιση, εκφρασμένη σε kN, που μεταδίδεται αξονικά σε κάθε μηριαίο οστό του ανδρεικέλου, μετρούμενη σύμφωνα με το προσάρτημα 3, παράγραφος 2.2.3, και από τη διάρκεια της θλιπτικής φόρτισης, εκφραζόμενη σε ms.
 Προσάρτημα 5
 ΑΠΑΙΤΗΣΕΙΣ ΚΑΙ ΔΙΑΔΙΚΑΣΙΕΣ ΣΤΑΤΙΚΗΣ ΔΟΚΙΜΗΣ
 1. Απαιτήσεις
 1.1. Σκοπός των απαιτήσεων για τα καθίσματα